ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΠΕΡΙΦΕΡΕΙΩΝ - Σχέδιο δράσης eEurope 2005: Επικαιροποίηση {SEC(2004) 608 } {SEC(2004) 607 }

ΣΥΝΟΨΗ

Το σχέδιο δράσης eEurope 2005 αποτελεί μέρος της στρατηγικής που καθορίστηκε στο Ευρωπαϊκό Συμβούλιο της Λισαβόνας για εκσυγχρονισμό της ευρωπαϊκής οικονομίας και για τη δημιουργία οικονομίας της γνώσης στην Ευρώπη. Η ενδιάμεση επανεξέταση του σχεδίου δράσης εγκρίθηκε το Φεβρουάριο του 2004 και υιοθετήθηκε από το εαρινό Συμβούλιο Τηλεπικοινωνιών του 2004. Η παρούσα ανακοίνωση αποτελεί συνέχεια της ενδιάμεσης επανεξέτασης, προτείνοντας μια σειρά τροποποιήσεων. Οι νέες δράσεις που προτείνονται στο παρόν δεν μεταβάλλουν ουσιαστικά την ισορροπία ή τη δομή του σχεδίου δράσης. Οι στόχοι του eEurope 2005, παραμένουν όπως και η ιδιαίτερη σημασία που αποδίδεται στην ανταλλαγή ορθής πρακτικής, στη συγκριτική αξιολόγηση και στον ανοιχτό συντονισμό.

Η δέσμη των δεκαπέντε δράσεων που προτείνονται στο παρόν αποβλέπουν στη συμπλήρωση των υφιστάμενων δράσεων για την επίτευξη των επιμέρους στόχων του eEurope και για την επιτάχυνση της προόδου του. Σύνοψη της υφιστάμενης κατάστασης όσον αφορά το σύνολο των δράσεων περιλαμβάνεται στο έγγραφο των υπηρεσιών της Επιτροπής SEC(2004)607.

Ευρυζωνικές επικοινωνίες: Οι πολιτικές σε θέματα ευρυζωνικών επικοινωνιών καταλαμβάνουν υψηλή θέση στις προτεραιότητες του θεματολογίου. Για το σκοπό αυτό, όλα τα κράτη μέλη ανέλαβαν τη δέσμευση, έως το τέλος του 2003, να παρουσιάσουν εθνικές ευρυζωνικές στρατηγικές. Η διαδικασία αυτή βρίσκεται σε εξέλιξη για την Ένωση των 15 κρατών μελών, πρέπει όμως να επεκταθεί και στην Ένωση των 25 μελών (Δράση1). Επιπλέον, καθώς διευρύνεται η εδαφική ευρυζωνική κάλυψη, το ενδιαφέρον στρέφεται σε απομακρυσμένες και αγροτικές περιοχές, όπου ο πληθυσμός είναι διάσπαρτος και η ζήτηση της αγοράς σχετικά αδύναμη. Τον Ιούνιο του 2004 θα δρομολογηθεί το φόρουμ για το ψηφιακό χάσμα, ώστε να εξετάσει το θέμα και, όπου είναι απαραίτητο, να αναπτύξει στρατηγικές για την αντιμετώπισή του (Δράση 2). Ευρυζωνικές επικοινωνίες χωρίς τα εγγενή οφέλη του IPv6 θα περιόριζε ριζικά την έκταση των καινοτόμων υπηρεσιών και εφαρμογών. για το λόγο αυτό η Επιτροπή θα εξετάσει την πρόοδο μαζί με τις εθνικές επιχειρησιακές ομάδες που ασχολούνται με το πρωτόκολλο IPv6 (Δράση 3).

Επιγραμμικές δημόσιες υπηρεσίες: στο σχέδιο δράσης eEurope υπογραμμιζόταν ανέκαθεν το δυναμικό που διαθέτει η δημόσια πολιτική ως καταλύτης προόδου προς την κατεύθυνση της κοινωνίας της γνώσης, παρέχοντας επιγραμμικά τις δημόσιες υπηρεσίες και έτσι καθιστώντας τις αποτελεσματικότερες και οικονομικά αποδοτικότερες. Κατά την τελευταία πενταετία παρατηρήθηκε σημαντική πρόοδος και στα τρία πεδία που εξετάζει το σχέδιο δράσης (δηλ. στην ηλε-διακυβέρνηση, την ηλ-υγεία και την ηλ-μάθηση), προέκυψαν δε σημαντικά πρόσθετα οφέλη. Ωστόσο, όπως επισημάνθηκε στην ενδιάμεση αξιολόγηση του eEurope, υπάρχει ακόμα ανάγκη γιά νέες δράσεις σε καθένα από τα πεδία αυτά για τη βελτίωση της διαλειτουργικότητας και τη συγκρότηση συνεργασίας σε πανευρωπαϊκή κλίμακα. Για το σκοπό αυτό προτείνεται σειρά νέων δράσεων για την ανάπτυξη της έρευνας και πιλοτικών δράσεων σε ευρύτερη κλίμακα. Συγκεκριμένα - και συμβαδίζοντας με την ανοιχτή μέθοδο συντονισμού - προτείνονται πρωτοβοθλίες δημιουργίας συναίνεσης και ανταλλαγής ορθής πρακτικής που στηρίζονται στη συμμετοχή όλων των ενδιαφερομένων. Πρώτον, όσον αφορά την ευρύτερη εγκατάσταση των αποτελεσμάτων της έρευνας και στα τρία πεδία, προτείνεται μια διαδικασία για την προώθηση εθελοντικής και πολυμερούς ανάληψης δέσμευσης αναφορικά με προτεραιότητες στην εγκατάσταση επιγραμμικών υπηρεσιών (Δράση 4). Επιπλέον, προτείνονται δράσεις σε κάθε πεδίο επιγραμμικών δημόσιων υπηρεσιών για την αύξηση της διαλειτουργικότητας και την ανταλλαγή ορθής πρακτικής. Στο πεδίο της ηλε-διακυβέρνησης, έως το 2005 θα έχει τεθεί σε πλήρη επιχειρησιακή λειτουργία ένα πλαίσιο ορθής πρακτικής που ενθαρρύνει την αμοιβαία μάθηση και τον προσδιορισμό των εμποδίων στη μεταφορά εμπειριών (Δράση 5). Στην ηλ-υγεία, η δέσμευση όλων των κρατών μελών για την εκπόνηση χρονοδιαγράμματος πορείας για την ηλ-υγεία, θα συμπληρωθεί από έναν κατάλογο βέλτιστης πρακτικής σε θέματα διαλειτουργικότητας στην ηλ-υγεία (Δράση 6). Στην ηλε-μάθηση προτείνεται χρονοδιάγραμμα και φύλλο πορείας μελλοντικών εξελίξεων για τη δημιουργία κοινού θεματολογίου μεταξύ των διάφορων ενδιαφερόμενων από την εκπαίδευση, την κατάρτιση, την έρευνα, τη βιομηχανία και τον δημόσιο τομέα (Δράση 7).

ηλ-επιχειρείν: στο πλαίσιο της στρατηγικής της Λισαβόνας, ουσιώδη συνιστώσα απετέλεσε η υποστήριξη του ηλ-επιχειρείν μέσω του σχεδίου δράσης eEurope. Ειδικότερα, υπήρξε δραστηριοποίησή του για την εξασφάλιση κατάλληλου περιβάλλοντος για ηλ-επιχειρείν, εστιάζοντας ιδίως στη διαλειτουργικότητα και την τυποποίηση, με άρση των νομικών εμποδίων για τη χρήση ηλ-επιχειρείν και διευκολύνοντας την αφομοίωση του ηλ-επιχειρείν από μικρομεσαίες επιχειρήσεις (ΜΜΕ). Παρουσιάζονται εδώ τρεις δράσεις για βελτίωση των συνθηκών πλαίσιο όσον αφορά την αφομοίωση του ηλ-επιχειρείν. Πρώτον, προτείνεται η αναθεώρηση του αντίκτυπου που είχε η οδηγία για τις ηλ-υπογραφές (Δράση 8). Δεύτερον, για την εγκατάσταση του πλαισίου για το εμπόριο μέσω κινητών επικοινωνιών, θα προσδιοριστούν σε έναν οδηγό για κινητές πληρωμές (πληρωμές μέσω κινητών επικοινωνιών) οι προτεραιότητες και τα πρακτικά βήματα προς την κατεύθυνση διαλειτουργικών λύσεων (Δράση 9). Τρίτον, έχοντας υπόψη το ευρύ δυναμικό των συστημάτων ψηφιακής διαχείρισης δικαιωμάτων για τη δημιουργία ασφαλέστερου περιβάλλοντος παραγωγής και διανομής περιεχομένου, συγκροτήθηκε ομάδα υψηλού επιπέδου με σκοπό τον προσδιορισμό θεμάτων σε επίπεδο ΕΕ όσον αφορά τεχνολογικές, οικονομικές και νομικές πτυχές των συστημάτων ψηφιακής διαχείρισης δικαιωμάτων (Δράση 10).

Όσον αφορά την προαγωγή της διαλειτουργικότητας και την ανταλλαγή ορθής πρακτικής προτείνονται δύο δράσεις στο ηλ-επιχειρείν. Πρώτον, δεδομένης της ανεπαρκούς διαλειτουργικότητας των επιχειρηματικών εφαρμογών που συνεχίζουν να παρεμποδίζουν την υιοθέτηση και αφομοίωση του ηλ-επιχειρείν, προτείνεται ένα κέντρο επιχειρηματικής διαλειτουργικότητας για τη διάδοση των αποτελεσμάτων ενός νέου ολοκληρωμένου έργου για την επιχειρηματική διαλειτουργικότητα (Δράση 11). Δεύτερον, οι δραστηριότητες του δικτύου υποστήριξης του ηλ-επιχειρείν, που έχουν ήδη δρομολογηθεί στο πλαίσιο του σχεδίου δράσης eEurope 2005, θα συμπληρωθούν από τη συλλογή και διάρθρωση σε επιγραμμική βάση δεδομένων περιπτώσεων βέλτιστης πρακτικής για ΜΜΕ στο ηλ-επιχειρείν (Δράση 12).

Κατά τη διάρκεια της διαβούλευσης για την ενδιάμεση έκθεση, το θέμα της ηλ-ένταξης εντοπίστηκε επανειλημμένα ως θέμα σημαντικής προτεραιότητας στην 'κοινωνία της πληροφορίας για όλους'. Είναι, ωστόσο, απαραίτητο να γίνουν λεπτομερέστερα αντιληπτές οι διάφορες πτυχές του σύνθετου αυτού θέματος και, στη συνέχεια, η γνώση αυτή να μετατραπεί σε πρακτικό θεματολόγιο δράσης. Προς τούτο προτείνεται επανεκτίμηση των προτεραιοτήτων όσον αφορά την ηλ-ένταξη και η αντιμετώπισή τους υπό μορφή επιμέρους και εφικτών στόχων (Δράση 13).

Η συγκριτική αξιολόγηση αποτελεί ουσιώδη συνιστώσα της ανοιχτής μεθόδου συντονισμού που υποστηρίζει το σχέδιο δράσης eEurope. Παρέχει επίσης εικόνα της υφιστάμενης κατάστασης της κοινωνίας της πληροφορίας στην Ευρώπη. Σημαντικές προσπάθειες θα αφιερωθούν στη συλλογή των δεδομένων συγκριτικής αξιολόγησης, επί του παρόντος όμως τα αποτελέσματα δεν παρουσιάζονται με τον πλέον ορατό και διαφανή τρόπο όσον αφορά τις εξελίξεις στην ευρωπαϊκή κοινωνία της πληροφορίας. Ούτε έχουν μέχρι στιγμής αναλυθεί τα δεδομένα ώστε να προκύψει ο αντίκτυπος του σχεδίου δράσης στην πρόοδο προς την κατεύθυνση επίτευξης των στόχων ή στον αντίκτυπο για την ανάπτυξη μελλοντικών πολιτικών. Προτείνεται επομένως βελτίωση της ορατότητας και της αναλυτικής αξίας της συγκριτικής αξιολόγησης, με την ανάπτυξη μιας ολοκληρωμένης πλατφόρμας ιστού, της "επιγραμμικής eEurope", που θα παρέχει επικαιροποιημένες πληροφορίες σχετικά με τις εξελίξεις και την πρόοδο του σχεδίου δράσης eEurope (Δράση 14).

Τέλος, η ενδιάμεση έκθεση για τη στρατηγική της Λισαβόνας θα παρουσιαστεί την άνοιξη του 2005, όταν το σχέδιο δράσης θα έχει εισέλθει στο τελευταίο έτος του. Ενδείκνυται, επομένως, η έναρξη μιας διαδικασίας αναθεώρησης και αναστοχασμού όσον αφορά τη συμβολή του σχεδίου δράσης στη στρατηγική της Λισαβόνας, καθώς και προετοιμασία νέας συμβολής στη στρατηγική της Λισαβόνας, κατά τη δεύτερη φάση της έως το 2010 (Δράση 15).

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΠΕΡΙΦΕΡΕΙΩΝ - Σχέδιο δράσης eEurope 2005: Επικαιροποίηση

1. Εισαγωγή

Το σχέδιο δράσης eEurope αποτελεί μέρος της στρατηγικής της Λισαβόνας που στοχεύει στον εκσυγχρονισμό της ευρωπαϊκής οικονομίας και τη δημιουργία οικονομίας της γνώσης στην Ευρώπη με βελτίωση της απασχόλησης και της κοινωνικής συνοχής έως το 2010, αποτελεί επομένως ένα από τα κύρια εργαλεία για τη δημιουργία της «κοινωνίας της πληροφορίας για όλους».

Το σχέδιο δράσης, που υποστηρίχθηκε από το Ευρωπαϊκό Συμβούλιο της Φέιρα, τον Ιούνιο του 2000, εστιάζει στη συνδετικότητα, δηλαδή στη γενίκευση των επιγραμμικών συνδέσεων στην Ευρώπη. Στην τελική έκθεση για το eEurope 2002 αναφέρθηκε η επίτευξη της πλειονότητας των 65 στόχων του. Σχεδόν όλες οι επιχειρήσεις και όλα τα σχολεία είχαν σύνδεση με το Ίντερνετ. ο αριθμός των συνδεδεμένων νοικοκυριών είχε σχεδόν τριπλασιαστεί και η Ευρώπη διέθετε το ταχύτερο ερευνητικό δίκτυο παγκοσμίως [1].

[1] Βλέπε την τελική έκθεση eEurope 2002, COM(2003) 66 και eEurope 2002: Πρόοδος που σημειώθηκε κατά την επίτευξη των στόχων SEC(2003) 407.

Εντούτοις, στα τέλη του 2002, λίγα ήταν τα στοιχεία που έδειχναν ότι η επιτυχία της επιγραμμικής δικτύωσης της Ευρώπης αντικατοπτριζόταν σε νέες θέσεις εργασίας και νέες υπηρεσίες. Άλλωστε, δεν παρατηρήθηκε στην Ευρώπη αύξηση της παραγωγικότητας, όπως καταγράφηκε αλλού, κυρίως στις ΗΠΑ. Επιπλέον, δεδομένης της ευρύτερης πρόσβασης στο Ίντερνετ, το ενδιαφέρον των μέτρων πολιτικής στράφηκε φυσιολογικά σε θέματα ζήτησης, με όρους χρήσης και αποτελεσμάτων.

Tο Ευρωπαϊκό Συμβούλιο της Βαρκελώνης κάλεσε την Επιτροπή να καταρτίσει σχέδιο δράσης eEurope εστιάζοντας στην «εκτεταμένη διαθεσιμότητα και χρήση των ευρυζωνικών δικτύων σε ολόκληρη την Ένωση έως το 2005 και στην ανάπτυξη του πρωτοκόλλου IPv6 του διαδικτύου ... και την ασφάλεια των δικτύων και των πληροφοριών, το ηλεκτρονικό κράτος, την ηλεκτρονική μάθηση, την ηλεκτρονική υγεία και το ηλεκτρονικό εμπόριο» [2].

[2] Ευρωπαϊκό Συμβούλιο της Βαρκελώνης, Συμπεράσματα της Προεδρίας, παράγραφος 40, http://europa.eu.int/en/Info/eurocouncil/ index.htm.

Το σχέδιο δράσης eEurope 2005 εγκρίθηκε το Μάιο του 2002. Κεντρικοί στόχοι του ήταν η τόνωση της χρήσης και η δημιουργία νέων υπηρεσιών, υποστηρίχθηκε δε από το Ευρωπαϊκό Συμβούλιο της Σεβίλλης [3]. Οι γενικοί στόχοι ήταν ότι, έως το τέλος του 2005, η Ευρώπη θα πρέπει να διαθέτει σύγχρονες επιγραμμικές δημόσιες υπηρεσίες (ηλε-διακυβέρνηση, ηλε-μάθηση, ηλ-υγεία) καθώς και δυναμικό περιβάλλοντος ηλ-επιχειρείν, βάσει ευρύτερης διάθεσης ευρυζωνικής πρόσβασης σε ανταγωνιστικές τιμές και ασφαλούς υποδομής πληροφοριών.

[3] Σχέδιο δράσης eEurope 2005, COM(2002) 263.

Στο ψήφισμα eEurope του Φεβρουαρίου 2003 [4], τα κράτη μέλη ανέλαβαν δέσμευση για την εφαρμογή του σχεδίου δράσης και χαιρέτισαν την πρόθεση της Επιτροπής να πραγματοποιήσει ενδιάμεση επανεξέταση του σχεδίου δράσης "πριν από το εαρινό Ευρωπαϊκό Συμβούλιο του 2004" στο πλαίσιο της διευρυμένης Ένωσης. Παράλληλα είχε δρομολογηθεί, τον Ιούνιο του 2001, το σχέδιο δράσης eEurope+ 2003, με πρωτοβουλία των 13 τότε υποψήφιων χωρών. Το σχέδιο eEurope+, που είχε τους ίδιους στόχους όπως και το σχέδιο δράσης eEurope 2002, ολοκληρώθηκε το Φεβρουάριο του 2004, με τη δημοσίευση της τελικής έκθεσης προόδου κατά την υπουργική διάσκεψη της Βουδαπέστης [5].

[4] Ψήφισμα του Συμβουλίου της 18 Φεβρουαρίου 2003 για την εφαρμογή του σχεδίου δράσης eEurope 2005, 2003/C 48/02.

[5] Σχέδιο δράσης eEurope+ 2003 - Τελική έκθεση προόδου

Η ενδιάμεση επανεξέταση, βασισμένη σε ευρεία διαβούλευση που πραγματοποιήθηκε κατά τη διάρκεια του 2003, επιβεβαίωσε τη σημασία των στόχων του eEurope καθώς και ανταπόκρισή τους στις προκλήσεις της κοινωνίας της πληροφορίας στην Ένωση των 25 κρατών μελών. Κατά την επανεξέταση προέκυψε συναίνεση ως προς την ανάγκη εστίασης των προσπαθειών στην επικαιροποίηση και την προσαρμογή των πρωτοβουλιών, καθώς και την ενίσχυση των μηχανισμών υλοποίησης. Η έκθεση για την ενδιάμεση επανεξέταση εγκρίθηκε το Φεβρουάριο του 2004 [6]. Εξάλλου, το εαρινό Συμβούλιο Τηλεπικοινωνιών του 2004 κάλεσε την Επιτροπή να υποβάλει αναθεώρηση του σχεδίου δράσης εγκαίρως πριν από το Συμβούλιο του Ιουνίου του 2004.

[6] COM(2004)108.

Στην παρούσα ανακοίνωση περιλαμβάνεται η εν λόγω αναθεώρηση του σχεδίου δράσης eEurope και παρουσιάζεται λεπτομερώς το φάσμα των δράσεων όπου μπορούν να πραγματοποιηθούν βελτιώσεις. Συνοπτικά, τα κύρια συμπεράσματα επισημαίνουν ότι η ενδιάμεση επανεξέταση θα πρέπει να στοχεύει σε:

* Υπογράμμιση της πανευρωπαϊκής διάστασης. οι περισσότερες πρωτοβουλίες παραμένουν εστιασμένες κυρίως σε εθνικό ή περιφερειακό επίπεδο, ενώ απουσιάζουν ευκαιρίες για αποτελεσματικότερη ανταλλαγή πρακτικής,

* Αντιμετώπιση των φραγμών για την περαιτέρω εγκατάσταση και χρήση ευρυζωνικής τεχνολογίας. Τούτο εξαρτάται εν μέρει από την ύπαρξη επαρκούς και ελκυστικότερου περιεχομένου. Οι αγορές περιεχομένου θα επωφεληθούν με τη σειρά τους από λειτουργικές μεθόδους για την προστασία περιεχομένου πνευματικής ιδιοκτησίας και την εφαρμογή διαλειτουργικών λύσεων ψηφιακής διαχείρισης δικαιωμάτων (DRM),

* Αντιμετώπιση διαλειτουργικότητας και προτύπων, ιδίως για να υπάρξει ευρύτερη, τεχνολογικά ουδέτερη πρόσβαση,

* Υλοποίηση των αποτελεσμάτων από επενδύσεις ΤΠΕ/ICT ως προς αύξηση της παραγωγικότητας, δημιουργία θέσεων εργασίας, μεγαλύτερη αποτελεσματικότητα και ποιότητα παρεχόμενων υπηρεσιών,

* Ισχυρότερη σύνδεση μεταξύ προσπαθειών συγκριτικής αξιολόγησης και αποτελεσμάτων των μέτρων πολιτικής, της μέτρησης της ζήτησης καθώς και της αξιολόγησης του αντίκτυπου της ηλ-Ευρώπης, και

* Ενίσχυση των πτυχών κοινωνικής συνοχής του σχεδίου δράσης, ιδίως όσον αφορά περιφερειακές ανισότητες και το δυναμικό πολυπλατφορμικής διανομής ηλ-υπηρεσιών για ευρύτερη προσβασιμότητα.

Τα συμπεράσματα αυτά κατεύθυναν την αναθεώρηση του σχεδίου δράσης, κύριο σκοπό της ενδιάμεσης επανεξέτασης. Σε γενικές γραμμές, οι νέες δράσεις που προτείνονται στο παρόν δεν μεταβάλλουν ουσιαστικά την ισορροπία ή τη δομή του σχεδίου δράσης eEurope.

Συμβαδίζοντας με το στόχο της επιμέρους προσαρμογής και όχι της πλήρους αναθεώρησης του σχεδίου δράσης, η διάρθρωση της παρούσας ανακοίνωσης ακολουθεί σε γενικές γραμμές το υφιστάμενο σχέδιο δράσης eEurope 2005. Η ανακοίνωση αρχίζει με την εξέταση των ευρυζωνικών στρατηγικών και της πρόσβασης. Στη συνέχεια στρέφεται σε θέματα εγκατάστασης επιγραμμικών δημόσιων υπηρεσιών, και ακολουθεί ένα τρίτο κεφάλαιο για τη δημιουργία του ορθού πλαισίου για την αφομοίωση του ηλ-επιχειρείν. Ενόψει της επικείμενης συγκρότησης του Ευρωπαϊκού Οργανισμού για την Ασφάλεια Δικτύων και Πληροφοριών (ENISA), δεν εξετάζεται ιδιαίτερα στο παρόν το θέμα της ασφαλούς υποδομής πληροφοριών, αλλά θέματα ασφάλειας εντάσσονται στο ηλ-επιχειρείν και στις επιγραμμικές δημόσιες υπηρεσίες.

Το θέμα της ηλ-ένταξης (καταπολέμηση του ψηφιακού αποκλεισμού) προέκυψε από τη διαβούλευση για την ενδιάμεση επανεξέταση ως νέα προτεραιότητα και στο θέμα αυτό προτείνεται ανάληψη προκαταρκτικής δράσης. Στο κεφάλαιο έξι, συγκριτική αξιολόγηση, επαναεπιβεβαιώνεται η σημασία της ως βάσης για την ανοιχτή μέθοδο συντονισμού, αλλά και ως τρόπου ευρύτερης διάδοσης της προόδου που έχει επιτελέσει το σχέδιο δράσης eEurope. Τέλος, ενόψει της ενδιάμεσης επανεξέτασης της στρατηγικής της Λισαβόνας και του γεγονότος ότι το σχέδιο δράσης το 2005 θα εισέλθει στο τελευταίο έτος λειτουργίας του, εισάγεται νέα δράση για την ανασκόπηση της επιτελεσθείσας προόδου και για την εξέταση νέων, μελλοντικών δυνατοτήτων.

Στην παρούσα ανακοίνωση περιγράφονται δράσεις που δρομολογήθηκαν πρόσφατα καθώς και νέες δράσεις που προτείνει η Επιτροπή για την επιτάχυνση της προόδου, ωστόσο δεν πραγματοποιείται ανασκόπηση των αρχικών. Σε συνοδευτικό έγγραφο εργασίας (παράρτημα 1) περιλαμβάνεται εποπτικός πίνακας όλων των αρχικών και των νέων δράσεων, καθώς και ένδειξη της επιτελεσθείσας προόδου.

2. Ευρυζωνικές επικοινωνίες

Οι ευρυζωνικές επικοινωνίες συγκαταλέγονται στις υψηλότερες τρέχουσες προτεραιότητες στο σχέδιο δράσης eEurope. Και τα 15 κράτη μέλη προχωρούν σε εθνικές στρατηγικές οι οποίες αναλύονται με σκοπό την τόνωση περαιτέρω προόδου έπειτα από το Ευρωπαϊκό Συμβούλιο του Ιουνίου 2004. Για τη διατήρηση αυτής της δυναμικής προτείνονται περαιτέρω εργασίες καθώς και επέκτασή τους στα νέα κράτη μέλη.

Είναι σαφές ότι η σημασία των ευρυζωνικών επικοινωνιών απηχεί την ταχεία επέκταση της διάθεσης και αφομοίωσης της ευρυζωνικής τεχνολογίας. Στην ανακοίνωση για την ενδιάμεση επανεξέταση καθώς και στην ανακοίνωση 'Συνδέσεις υψηλών ταχυτήτων στην Ευρώπη' επισημάνθηκε ο πολύ υψηλός ρυθμός αύξησης των ευρυζωνικών συνδέσεων στην Ευρώπη, οι οποίες διπλασιάστηκαν κατά το 2003. Το θέμα της εδαφικής κάλυψης περιλαμβάνεται στις περισσότερες εθνικές ευρυζωνικές στρατηγικές. Δρομολογήθηκαν και άλλες πρωτοβουλίες σε επίπεδο ΕΕ, ιδίως η Πρωτοβουλία για την Ανάπτυξη. Η καθυστέρηση της ζήτησης επιβάλλει ενδελεχέστερη εξέταση των όρων ευρείας χρήσης των ευρυζωνικών συνδέσεων. Τούτο θα εξεταστεί μέσω μελετών που θα δρομολογήσει η Επιτροπή κατά τη διάρκεια του 2004. Είναι ωστόσο σημαντικό να αρθούν τα σημεία συμφόρησης για την ανάπτυξη αγορών επιγραμμικού περιεχομένου, λόγου χάρη με εργασίες στα συστήματα ψηφιακής διαχείρισης δικαιωμάτων (DRM) καθώς και με τη δημιουργία εμπιστοσύνης στο ηλ-επιχειρείν (τα θέματα εξετάζονται στο κεφάλαιο 4).

2.1. Εθνικές ευρυζωνικές στρατηγικές

Στο εαρινό Ευρωπαϊκό Συμβούλιο του 2003, τα 15 κράτη μέλη ανέλαβαν δέσμευση να θεσπίσουν εθνικές ευρυζωνικές στρατηγικές [7]. Η Επιτροπή θα υποβάλει στο Συμβούλιο Τηλεπικοινωνιών συνοπτική παρουσίαση των εν λόγω δηλώσεων στρατηγικής. Ωστόσο, επί του παρόντος καλύπτονται μόνον τα 15 κράτη μέλη. Είναι απαραίτητη η επέκταση σε ολόκληρη την Ευρωπαϊκή Ένωση των 25 κρατών μελών, καθώς και η διατήρηση της δυναμικής με τον προσδιορισμό καίριων πεδίων για την ανάληψη περαιτέρω δράσης.

[7] "Συνδέσεις υψηλών ταχυτήτων στην Ευρώπη: εθνικές ευρυζωνικές στρατηγικές" COM(2004) 369.

Δράση 1: Τα νέα κράτη μέλη θα πρέπει να θεσπίσουν εθνικές ευρυζωνικές στρατηγικές έως το τέλος του 2004. Οι τεχνολογικές εξελίξεις, η ανάπτυξη της ευρυζωνικής αγοράς και η ανταλλαγή εμπειριών επιβάλλουν επικαιροποίηση των εθνικών ευρυζωνικών στρατηγικών. Τα κράτη μέλη θα πρέπει, έως το τέλος του 2005, να έχουν ολοκληρώσει σφαιρική επικαιροποίηση. Η Επιτροπή θα συνεχίσει να παρακολουθεί την πρόοδο υλοποίησης των εθνικών στρατηγικών και θα προβεί σε ανασκόπηση της προόδου και των εξελίξεων κατά το πρώτο εξάμηνο του 2006, ως μέρος της αξιολόγησης του eEurope 2005.

2.2. Η Πρωτοβουλία για την Ανάπτυξη και το φόρουμ για το ψηφιακό χάσμα

Μεταξύ των κύριων στόχων του σχεδίου δράσης eEurope 2005 ορίζεται η ευρεία διάθεση και χρήση ευρυζωνικών επικοινωνιών.

Οι επενδύσεις στις ηλεκτρονικές επικοινωνίες πρέπει να κατευθύνονται κατά κύριο λόγο από τη βιομηχανία, οι δημόσιες αρχές μπορούν όμως να έχουν ρόλο, ιδίως σε απομακρυσμένες, αγροτικές ή μειονεκτούσες περιοχές, όπου η ζήτηση ενδέχεται να είναι ανεπαρκής για την προσέλκυση εμπορικών επενδύσεων. Όπου οι ιδιωτικές επενδύσεις για υποδομή πληροφοριών σε λιγότερο ευνοημένες περιοχές καθυστερούν εξαιτίας φόβων ανεπαρκούς κερδοφορίας, υπάρχει κίνδυνος να μην καλυφθούν οι στόχοι του eEurope για την ανάπτυξη «κοινωνίας της πληροφορίας για όλους». Για το σκοπό αυτό έχουν αναληφθεί επιμέρους δράσεις, που συναρτώνται με τη χρήση των Διαρθρωτικών Ταμείων της Ένωσης για την αντιμετώπισης της ελλιπούς ζήτησης σε αγροτικές και απομακρυσμένες περιφέρειες και οικονομικά μειονεκτούσες αστικές περιοχές. Έχουν εκδοθεί αναθεωρημένες κατευθύνσεις σχετικά με τα κριτήρια και τους τρόπους εφαρμογής για τα Διαρθρωτικά Ταμεία όσον αφορά την υποστήριξη ηλεκτρονικών επικοινωνιών, ώστε να συμβιβάζονται με τους κανόνες για τις κρατικές ενισχύσεις [8]. Η ευρωπαϊκή Πρωτοβουλία για την Ανάπτυξη [9], που υποστηρίχθηκε από το Ευρωπαϊκό Συμβούλιο το Δεκέμβριο του 2003, υπογραμμίζει την ευκαιρία χρησιμοποίησης δημοσιονομικών μέσων, συμπεριλαμβανομένων των Διαρθρωτικών Ταμείων, για την εξασφάλιση ευρείας διάθεσης ευρυζωνικών συνδέσεων όπως ήδη προτείνεται στο σχέδιο δράσης eEurope 2005 [10]. Για περαιτέρω προώθηση, νέα «έργα ταχείας εκκίνησης» που εστιάζουν στο ψηφιακό χάσμα θα επιταχύνουν την ευρυζωνική πρόσβαση σε υποεξυπηρετούμενες περιοχές χρησιμοποιώντας τεχνολογικά ουδέτερες μεθόδους. Η παρέμβαση του δημοσίου ενδέχεται να συμπληρώνει τις εμπορικές επενδύσεις, δεν θα πρέπει όμως να προκαταλαμβάνει την ιδιωτική πρωτοβουλία ούτε να στρεβλώνει τον ανταγωνισμό, βασιζόμενη πάντοτε σε τεχνολογικά ουδέτερη μέθοδο.

[8] SEC(2003) 895. http://europa.eu.int/comm/regional_policy/ sources/docoffic/working/doc/telecom_en.pdf

[9] COM(2003) 690 τελικό.

[10] Βλέπε COM(2003) 65 "Προς μία οικονομία της γνώσης" και COM(2003) 690 "Ευρωπαϊκή Πρωτοβουλία για την Ανάπτυξη".

Το πρόσφατα εγκεκριμένο Λευκό Βιβλίο της Επιτροπής για τη διαστημική πολιτική και η ανακοίνωση "Συνδέσεις υψηλών ταχυτήτων στην Ευρώπη" [11] ανακοίνωσαν τη συγκρότηση φόρουμ για το ψηφιακό χάσμα, που θα δρομολογηθεί τον Ιούνιο του 2004. Δεν πρόκειται να αποτελέσει νέα οντότητα, αλλά ένα επιγραμμικό βήμα συζητήσεων όπου θα συγκεντρώνονται εισροές από υφιστάμενες επιτροπές και ομάδες υπό το συντονισμό της συμβουλευτικής ομάδας eEurope [12], που θα συγκεντρώνει όλους τους ενδιαφερόμενους στο πεδίο της κοινωνίας της πληροφορίας και θα αναλύει τρόπους γεφύρωσης της εδαφικής πτυχής του ψηφιακού χάσματος. Οι εργασίες του φόρουμ θα επικεντρώνουν στις δυνατότητες επέκτασης εδαφικής κάλυψης της ευρυζωνικής υποδομής στην ΕΕ, επεκτεινόμενη σε έως τώρα υποεξυπηρετούμενες περιοχές, συμβάλλοντας έτσι στη γεφύρωση του ψηφιακού χάσματος.

[11] "Το διάστημα: νέοι ευρωπαϊκοί ορίζοντες για μια διευρυνόμενη Ένωση - Σχέδιο δράσης για εφαρμογή της ευρωπαϊκής διαστημικής πολιτικής", COM(2003) 673. και "Συνδέσεις υψηλών ταχυτήτων στην Ευρώπη: πρόσφατες εξελίξεις στον τομέα των ηλεκτρονικών επικοινωνιών" COM(2004) 61.

[12] "Συμβουλευτική ομάδα eEurope" είναι η νέα ονομασία της "Διευθύνουσας ομάδας eEurope" που αναφέρεται στην απόφαση MODINIS αριθ. 2256/2003/ΕΚ.

Το φόρουμ θα έχει τρεις στόχους: Πρώτον, θα αναλύει τους κύριους παράγοντες που καθορίζουν το ευρυζωνικό ψηφιακό χάσμα και θα διατυπώνει πρακτικές συστάσεις προς την κατεύθυνση μείωσης του χάσματος. Δεύτερον, θα εξετάζει εναλλακτικές τεχνολογικές δυνατότητες, με ιδιαίτερη προσοχή στην πρόσβαση μέσω διαφορετικών μέσων ευρυζωνικής μετάδοσης. Τρίτον, θα παρακολουθεί τα ευρυζωνικά έργα ταχείας εκκίνησης στο πλαίσιο της ευρωπαϊκής πρωτοβουλίας ανάπτυξης και της ανταλλαγής ορθής πρακτικής.

Δράση 2: Κατά τη διάρκεια του 2004 η Επιτροπή θα συγκροτήσει το φόρουμ για το ψηφιακό χάσμα και θα υποβάλει τα πρώτα αποτελέσματα έως τα μέσα Σεπτεμβρίου 2004. Το σχέδιο έκθεσης του φόρουμ θα τεθεί σε ευρεία δημόσια συζήτηση τον Ιούλιο του 2004 και θα αποτελέσει εισροή για την έκθεση της Επιτροπής σχετικά με την πρωτοβουλία για την ανάπτυξη, την άνοιξη του 2005.

2.3. IPv6

Στα συμπεράσματα του Ευρωπαϊκού Συμβουλίου της Βαρκελώνης [13] υπογραμμίστηκε η «Ασφάλεια δικτύων και το πρωτόκολλο IPv6 του Ίντερνετ» ως ένα από τα πεδία όπου οι υπουργοί θα έπρεπε να εστιάσουν τις προσπάθειές τους. Το νέο πρωτόκολλο του Ίντερνετ (IPv6) μαζί με τις ευρυζωνικές επικοινωνίες αποτελούν βασική τεχνολογία ευρείας διάδοσης της eEurope και της κοινωνίας της πληροφορίας. Η παροχή ευρυζωνικών συνδέσεων χωρίς τα εγγενή οφέλη του IPv6 θα περιόριζε δραστικά το φάσμα καινοτόμων υπηρεσιών και εφαρμογών που αποτελούν προαπαιτούμενο για την προηγμένη κοινωνία της πληροφορίας. Ορισμένα κράτη μέλη έχουν ήδη δημιουργήσει εθνικές επιχειρησιακές ομάδες IPv6 που αποβλέπουν στη διευκόλυνση της αφομοίωσης της νέας έκδοσης του πρωτοκόλλου του Ίντερνετ και έχουν αναπτύξει εθνικά σχέδια όπου περιλαμβάνεται η συμμόρφωση με το IPv6 στους δημόσιους διαγωνισμούς.

[13] http://register.consilium.eu.int/pdf/en/ 02/st07/07172en2.pdf.

Δράση 3: Κατά τη διάρκεια του 2004 η Επιτροπή θα εξετάσει την επιτευχθείσα πρόοδο όσον αφορά την αφομοίωση του IPv6 στην Ευρώπη και, έως το τέλος του έτους, θα καταρτίσει έκθεση, όπως προβλέπεται στην ανακοίνωση για τη νέα γενιά του Ίντερνετ [14], που εγκρίθηκε το Φεβρουάριο του 2002.

[14] COM(2002) 96 τελικό.

3. Προς την εγκατάσταση επιγραμμικών δημόσιων υπηρεσιών

Το σχέδιο δράσης eEurope 2005 υπογραμμίζει ιδιαίτερα τη σημασία που έχει η τόνωση της αφομοίωσης 'επιγραμμικών δημόσιων υπηρεσιών' στα πεδία της ηλε-διακυβέρνησης, της ηλ-υγείας και της ηλε-μάθησης. Και τούτο για τρεις τουλάχιστον λόγους: πρώτον, το δυναμικό των ΤΠΕ για συμβολή στην αποδοτική διανομή δημόσιων υπηρεσιών είναι τεράστιο, επειδή εκπροσωπούν πολύ μεγάλο τμήμα της ευρωπαϊκής οικονομικής δραστηριότητας, μεγάλο αριθμό θέσεων εργασίας και σημαντική αγοραστική αξία. Στο σχέδιο δράσης eEurope αναγνωρίζεται ότι το σημαντικό βάρος των δημόσιων υπηρεσιών μπορεί να χρησιμοποιηθεί ως καταλύτης της προόδου προς την κατεύθυνση της οικονομίας της γνώσης. Δεύτερον, η αφομοίωση των ΤΠΕ μπορεί να προωθήσει αποδοτικότερη και αποτελεσματική διανομή υπηρεσιών στους ευρωπαίους πολίτες. Π.χ., στην πρόσφατη ανασκόπηση απόδοσης της κυβέρνησης του ΗΒ εκτιμάται ότι οι δαπάνες της δημόσιας διοίκησης θα μπορούσαν να περιοριστούν σημαντικά με τη βοήθεια μεγαλύτερης χρήσης ΤΠΕ. Οι ΤΠΕ μπορούν να αυξήσουν ιδιαίτερα την οικονομική απόδοση του δημόσιου τομέα ώστε να ανταποκριθεί καλύτερα στις σχετικές πιέσεις. Τρίτον, οι υπηρεσίες αυτές βρίσκονται σε μεγάλο βαθμό υπό την άμεση επιρροή των υπεύθυνων για τη χάραξη πολιτικής. Πράγματι, το σχέδιο δράσης παραχωρεί προτεραιότητα στα πεδία αυτά εξαιτίας της άμεσης επιρροής των υπεύθυνων στο ρυθμό καινοτομίας στις υπηρεσίες.

Στην ανακοίνωση για την ενδιάμεση επανεξέταση του eEurope εντοπίστηκε σημαντική πρόοδος στην ανάπτυξη και εγκατάσταση επιγραμμικών δημόσιων υπηρεσιών. Διατυπώνονται, ωστόσο, ανησυχίες ότι η ζήτηση για τις επιγραμμικές αυτές υπηρεσίες υπολείπεται της διάθεσής τους και ότι τα δυνητικά κέρδη στην απόδοση από εφαρμογές ΤΠΕ δεν έχουν καταδειχθεί ευρύτερα. Οι προτεινόμενες στο κεφάλαιο αυτό δράσεις προβλέπουν βήματα προς την κατεύθυνση μεγαλύτερης απόδοσης και ευρύτερης αφομοίωσης επιγραμμικών δημόσιων υπηρεσιών στα κύρια πεδία της ηλε-διακυβέρνησης, της ηλ-υγείας και της ηλε-μάθησης.

Καταβάλλονται ήδη σημαντικές προσπάθειες σε επίπεδο ΕΕ για την ανάπτυξη επιγραμμικών δημόσιων υπηρεσιών. Το πρόγραμμα ΤΚΠ/IST διαθέτει μείζονες ερευνητικές δραστηριότητες σε καθένα από τα πεδία (ηλε-διακυβέρνηση, ηλ-υγεία και ηλε-μάθηση). Το eTEN είναι το πρόγραμμα της Ευρωπαϊκής Κοινότητας που προβλέπεται για να συμβάλει στην εγκατάσταση υπηρεσιών που βασίζονται σε τηλεπικοινωνιακά δίκτυα (ηλ-υπηρεσιών) διευρωπαϊκής διάστασης [15]. Ενώ η αποστολή του προγράμματος IDA (ανταλλαγή δεδομένων μεταξύ δημοσίων υπηρεσιών) είναι ο συντονισμός της καθιέρωσης πανευρωπαϊκών τηλεματικών δικτύων μεταξύ δημοσίων διοικήσεων, οι δράσεις ηλε-διακυβέρνησης υποστηρίζονται από κοινό πλαίσιο πολιτικής, την ανακοίνωση για την ηλε-διακυβέρνηση και τους στόχους του σχεδίου δράσης για το 2005. Περιλαμβάνονται οι εργασίες IDA για την ανάπτυξη μέτρων διαλειτουργικότητας, προς χρήση τομεακών δικτύων, με ισχυρό προσανατολισμό προς πανευρωπαϊκές υπηρεσίες ηλε-διακυβέρνησης για πολίτες και επιχειρήσεις [16]. Οι προσπάθειες αυτές εντάσσονται ήδη στο πλαίσιο eEurope, π.χ. στο σχέδιο δράσης 2005 ορίστηκε στόχος ότι, έως το τέλος του 2003, θα είχε καθιερωθεί πλαίσιο διαλειτουργικότητας για πανευρωπαϊκές υπηρεσίες. Τον Ιανουάριο του 2004 η Επιτροπή κάλυψε τον στόχο αυτό δημοσιεύοντας έγγραφο διαβούλευσης σχετικά με ευρωπαϊκό πλαίσιο διαλειτουργικότητας [17]. Μέσω των υπουργικών διασκέψεων, το 2001 και 2003, ενισχύθηκε η προώθηση και αναλήφθηκε πολιτική δέσμευση όσον αφορά την ηλε-διακυβέρνηση.

[15] Βλέπε απόφαση αριθ. 1376/2002/ΕΚ, της 12ης Ιουλίου 2002 & αριθ. 1336/97/ΕΚ, της 17ης Ιουνίου 1997, του Ευρωπαϊκού Κοινοβουλίου και του Συμβουλίου σχετικά με σύνολο προσανατολισμών για τα διευρωπαϊκά δίκτυα στον τομέα των τηλεπικοινωνιών.

[16] Για το τρέχον πρόγραμμα IDA, βλέπε την απόφαση για κατευθυντήριες γραμμές, αριθ. 1719/1999/ΕΚ και την απόφαση για διαλειτουργικότητα (αριθ. 1720/1999/ΕΚ), όπως τροποποιήθηκαν αντίστοιχα, στις 21 Οκτωβρίου 2002 στην απόφαση αριθ. 2046/2002/ΕΚ & αριθ. 2045/2002/ΕΚ.

[17] http://europa.eu.int/ISPO/ida/export/ files/en/1674.pdf

Παρόλες αυτές τις προσπάθειες, οι εφαρμογές ΤΚΠ δεν εξελίσσονται ομαλά, από την πιλοτική φάση στην ευρύτερη εγκατάσταση, ώστε να παρέχεται η σημαντικότατη αύξηση δυναμικού στην ποιότητα και την απόδοση των δημόσιων υπηρεσιών. Όπως συγκεκριμένα προέκυψε από απαντήσεις στη διαδικασία διαβούλευσης για την ενδιάμεση επανεξέταση, διαπιστώθηκε ανάγκη να καταβληθούν περαιτέρω προσπάθειες σε θέματα διαλειτουργικότητας και εγκατάστασης πανευρωπαϊκών υπηρεσιών.

Ως προς τη διαλειτουργικότητα στην ηλε-διακυβέρνηση, τα κράτη μέλη προσδιόρισαν διάφορα θέματα ιδιαίτερης σημασίας. μεταξύ των αναφερόμενων παραδειγμάτων συγκαταλέγονται κοινά μέσα ταυτοποίησης πολιτών, ηλεκτρονικός έλεγχος ταυτότητας και λεξιλόγια δεδομένων. Στην ηλ-υγεία υπάρχει ανάγκη δημιουργίας πανευρωπαϊκής διαλειτουργικότητας που να εγγυάται την επικεντρωμένη στον πολίτη συνέχεια της ιατροφαρμακευτικής περίθαλψης και της κινητικότητας των ασθενών. Στην ηλε-μάθηση, η απουσία διαλειτουργικότητας θεωρείται ότι επιβραδύνει την εφαρμογή των ερευνητικών αποτελεσμάτων σε εκπαιδευτικά περιβάλλοντα, ως φραγμός στη δημιουργία σφύζουσας αγοράς περιεχομένου και ως παράγοντας που αποτρέπει τους χρήστες να δημιουργούν και να συμμερίζονται δικό τους περιεχόμενο.

Στην ανακοίνωση για την ενδιάμεση επανεξέταση του eEurope 2005 σημειώθηκε επίσης ότι οι δημόσιες ηλ-υπηρεσίες, όπως η ηλ-υγεία και η ηλε-μάθηση, έχουν εθνική και περιφερειακή εστίαση και θα πρέπει να αναπτύξουν πανευρωπαϊκή διάσταση. Υποστηρίζοντας το στόχο αυτό πραγματοποιήθηκε ένα μεγάλο βήμα προόδου με την πρόσφατη έγκριση του προγράμματος IDABC (πρόγραμμα διαλειτουργικής διανομής πανευρωπαϊκών υπηρεσιών ηλε-διακυβέρνησης σε δημόσιες υπηρεσίες, επιχειρήσεις και πολίτες) από το Ευρωπαϊκό Κοινοβούλιο και το Συμβούλιο.

Συμβαδίζοντας με τα μέσα υλοποίησης του σχεδίου δράσης eEurope (δηλ. κοινός καθορισμός στόχων, συγκριτική αξιολόγηση και ανταλλαγή ορθής πρακτικής), οι προτεινόμενες εδώ δράσεις υπογραμμίζουν τη σημασία της διαλειτουργικότητας και των πανευρωπαϊκών υπηρεσιών, καθώς και την ανταλλαγή ορθής πρακτικής, ιδίως την καλύτερα διαρθρωμένη ανταλλαγή βέλτιστης πρακτικής και την μεταδοσιμότητα διδαγμάτων στο πεδίο της ηλε-διακυβέρνησης, συστηματική αξιολόγηση διδαγμάτων προηγουμένων πρωτοβουλιών και αυξημένες προσπάθειες ανταλλαγής ανάλογων εμπειριών υπό μορφή πλαισίων ορθής πρακτικής.

Μετά τη δρομολόγηση του eEurope 2005 σημειώθηκε η έναρξη σειράς σημαντικών δράσεων για την αύξηση της διαλειτουργικότητας και της ανταλλαγής ορθής πρακτικής σε ηλεκτρονικές δημόσιες υπηρεσίες. Λόγου χάρη, στην ηλε-διακυβέρνηση, εκτός του πλαισίου διαλειτουργικότητας, καθιερώθηκε το 2004 πλαίσιο ορθής πρακτικής σε συνέχεια των υπουργικών συμπερασμάτων της διάσκεψης για την ηλε-διακυβέρνηση που πραγματοποιήθηκε στο Como τον Ιούλιο του 2003, καθώς και της ανακοίνωσης για την ηλε-διακυβέρνηση [18]. Στην ηλε-μάθηση, το πρόγραμμα eLearning [19] που δρομολογήθηκε πρόσφατα, ενισχύει τις κοινοτικές προσπάθειες για υποστήριξη της ανταλλαγής εμπειριών και ορθής πρακτικής σε ευρωπαϊκή κλίμακα.

[18] Ο ρόλος της ηλεκτρονικής διακυβέρνησης για το μέλλον της Ευρώπης COM(2003) 567.

[19] Απόφαση αριθ. 2318/2003/ΕΚ του Ευρωπαϊκού Κοινοβουλίου και του Συμβουλίου, της 5ης Δεκεμβρίου 2003, για τη θέσπιση του προγράμματος eLearning.

Η πρώτη προτεινόμενη δράση στοχεύει στην επίτευξη ευρύτερης εγκατάστασης και στα τρία πεδία της ηλε-διακυβέρνησης, της ηλ-υγείας και της ηλε-μάθησης (και κατά το δυνατόν ευρύτερα, ώστε, π.χ. να περιλάβει το θέμα της ηλ-ένταξης). Ο στόχος είναι εν προκειμένω να καθοριστεί το πλαίσιο για αποτελεσματικότερη ανάπτυξη διευρωπαϊκών επιγραμμικών υπηρεσιών με την καθιέρωση διαδικασίας εντοπισμού προτεραιοτήτων δράσης και ιδίως της τροφοδότησης των αποτελεσμάτων για την καταλληλότερη συνέχιση του ισχύοντος προγράμματος eTEN.

Δράση 4: Προσδιορισμός, έως το τέλος του 2005, λεπτομερούς καταλόγου προτεραιοτήτων για ευρεία εγκατάσταση λύσεων ΤΠΕ για τη διανομή δημόσιων υπηρεσιών στην Ευρώπη. Η δράση θα εκτελεστεί σε δύο φάσεις. Η πρώτη φάση θα δρομολογηθεί το 2004 με τον καθορισμό προτεραιοτήτων σε πεδία δράσης όπου ολοκληρωμένα έργα έρευνας και ανάπτυξης και άλλες προηγμένες εργασίες θα μπορούσαν να υποστηρίξουν καινοτομίες σε δημόσιες υπηρεσίες στην Ευρώπη. Η δεύτερη φάση, που θα πραγματοποιηθεί στη διάρκεια του 2005, θα περιλάβει τη λεπτομερέστερη διερεύνηση των προτεραιοτήτων και των προτάσεων εφαρμογής μέσα από ομάδες εργασίας αποτελούμενες από περισσότερους ενδιαφερόμενους. Μεταξύ άλλων στόχων θα επιδιωχθούν εισροές στο πρόγραμμα εργασιών του προγράμματος που ενδεχομένως διαδεχθεί το πρόγραμμα eTEN. Θα υπογραμμιστεί η ανάληψη δέσμευσης όσον αφορά κοινές πλατφόρμες ή/και πρότυπα για την εγκατάσταση ηλ-υπηρεσιών, σε εθελοντική και πολυμερή βάση.

Ωστόσο, παρά τις κοινές προκλήσεις για την επίτευξη διαλειτουργικότητας και τη μετάδοση της εμπειρίας, σε καθένα από τα κύρια πεδία των δημοσίων υπηρεσιών διακυβεύονται διαφορετικά θέματα. Κατά συνέπεια προτείνεται μια σειρά περισσότερο εστιασμένων δράσεων για την αντιμετώπιση του θέματος αυτού σε κάθε τομέα της δημόσιας υπηρεσίας που καλύπτεται από το σχέδιο δράσης eEurope.

3.1. ηλε-διακυβέρνηση

Το 2004 δρομολογήθηκε πλαίσιο ορθής πρακτικής για ηλε-διακυβέρνηση. Με την πρωτοβουλία αυτή υλοποιείται η ανακοίνωση για την ηλε-διακυβέρνηση και τα συμπεράσματα του Συμβουλίου Τηλεπικοινωνιών του Νοεμβρίου 2003: και στα δύο, η συνέχεια και η σφαιρική προσέγγιση προσδιορίζονται ως καίριοι παράγοντες κατά τη διαδικασία ανταλλαγής ορθής πρακτικής. Για την ανάπτυξη ορθής πρακτικής στην ηλε-διακυβέρνηση απαιτείται συνεχής και αποτελεσματική συνεργασία μεταξύ των διάφορων δημόσιων αρχών στα κράτη μέλη, στα ευρωπαϊκά όργανα και στον ιδιωτικό τομέα.

Δράση 5: Πλήρης επιχειρησιακή λειτουργία του πλαισίου ορθής πρακτικής για ηλε-διακυβέρνηση έως τα μέσα του 2005, μέσα από:

* Διευκόλυνση της ανταλλαγής ορθής πρακτικής και της διδαχής από εμπειρίες σε τοπικό, περιφερειακό, εθνικό, ευρωπαϊκό και διεθνές επίπεδο.

* Εξασφάλιση συνέχειας σε ανταλλαγές ορθής πρακτικής.

* Αντιμετώπιση κρίσιμων θεμάτων που παρεμποδίζουν τη μεταφορά καλών εμπειριών, όπως οι νομικές πτυχές της διαδικασίας περαιτέρω χρήσης επιτυχών εξελίξεων, η ιδιοκτησία των συστημάτων και η σχέση τους με τις ακολουθητέες διαδικασίες δημόσιων διαγωνισμών, και διαδικασίες σύναψης εταιρικής συνεργασίας δημοσίου/ιδιωτών [20].

[20] Σημειώνεται ότι η Επιτροπή καταρτίζει Πράσινο Βιβλίο σχετικά με εταιρικές συνεργασίες δημοσίου-ιδιωτών στην Ευρωπαϊκή Ένωση.

3.2. ηλ-υγεία

Η Επιτροπή ενέκρινε πρόσφατα σχέδιο δράσης στο πεδίο της ηλ-υγείας και ένας από τους κύριους στόχους του είναι η προαγωγή της κοινοποίησης/ανταλλαγής περιπτώσεων βέλτιστης πρακτικής και η μέτρηση της προόδου [21]. Τα κράτη μέλη εκδήλωσαν την ανάγκη ανάπτυξης προτύπων που αφορούν τη διαλειτουργικότητα διάφορων συστημάτων και υπηρεσιών και τη διερεύνηση του πιθανού ρόλου εφαρμογών ανοιχτής πηγής για την επίτευξη του εν λόγω στόχου. Πολλές φορές έχουν προχωρήσει στη διαπίστευση συστημάτων ηλ-υγείας που καθίστανται υπόδειγμα για άλλες περιφέρειες, όπως αυτά του Ηνωμένου Βασιλείου και του Βελγίου. Άλλο ένα παράδειγμα δοκιμής συμμόρφωσης και διαπίστευσης είναι οι κατευθυντήριες γραμμές διαλειτουργικότητας του IHE (ολοκλήρωση των υπηρεσιών υγείας στην Ευρώπη). Πρέπει να σημειωθεί ότι η ανάπτυξη υποδομής ΤΠΕ για συλλογή δεδομένων σχετικά με την κινητικότητα ασθενών και ιατρονοσηλευτικού προσωπικού και με τη σύνδεση κέντρων αναφοράς θα συμβάλει στον περαιτέρω προβληματισμό σχετικά με θέματα κινητικότητας των ασθενών.

[21] 'ηλ-υγεία - βελτίωση των υπηρεσιών υγείας για τους πολίτες της Ευρώπης: σχέδιο δράσης για έναν Ευρωπαϊκό Χώρο ηλ-Υγείας' COM(2004) 356.

Δράση 6: Έως το τέλος του 2005, κατάρτιση καταλόγου περιπτώσεων βέλτιστης πρακτικής όσον αφορά διαλειτουργικότητα στην ηλ-υγεία. Η εν λόγω δράση βασίζεται στη δέσμευση που ανέλαβε κάθε κράτος μέλος ότι, έως το τέλος του 2005, θα έχει αναπτύξει εθνικό ή περιφερειακό χρονοδιάγραμμα για την ηλ-υγεία, εστιάζοντας στην εγκατάσταση, τον καθορισμό στόχων για τη διαλειτουργικότητα και τη χρήση ηλεκτρονικών ιατρικών φακέλων, καθώς και σε θέματα όπως η επιστροφή δαπανών για υπηρεσίες ηλ-υγείας. Η εν λόγω δράση θα αποτελέσει τη βάση για τη συμφωνία σε χαρακτηριστικά και πρότυπα πέρα από τα υφιστάμενα, για τον καθορισμό προϊόντων και υπηρεσιών καλής ποιότητας.

3.3. ηλε-μάθηση

Στην ενδιάμεση έκθεση 'Εκπαίδευση και κατάρτιση 2010', που πρόσφατα ενέκρινε το Συμβούλιο, επιβεβαιώνεται ότι πρέπει να επιταχυνθεί ο ρυθμός των μεταρρυθμίσεων στην εκπαίδευση και την κατάρτιση στην Ευρώπη ώστε να επιτευχθούν οι στόχοι που ορίστηκαν στη Λισαβόνα [22]. Συγκεκριμένα, υπογραμμίζεται η ανάγκη ενίσχυσης της συνεργασίας στην Ευρώπη και ενδυνάμωσης της οργάνωσης των συστημάτων εκπαίδευσης και κατάρτισης γύρω από θέματα ποιότητας, πρόσβασης και ανοίγματος στον ευρύτερο κόσμο. Για να επιτευχθούν αυτά θα πρέπει η έρευνα να συνεργάζεται στενά με την εκπαίδευση και την κατάρτιση, ενώ πρέπει να αναπτυχθούν νέες υπηρεσίες, με μεθόδους επικεντρωμένες στο μαθητή και με στέρεες παιδαγωγικές βάσεις. Στις περισσότερες περιπτώσεις, η ένταξη των ΤΠΕ στη διά βίου μάθηση απαιτεί θεμελιώδεις αλλαγές του τρόπου υποστήριξης της μάθησης, και οργανωτικές αλλαγές στα εμπλεκόμενα ιδρύματα. Τούτο μπορεί να πραγματοποιηθεί με επιτυχία και διάρκεια μόνο με εταιρικές συνεργασίες μεταξύ των διάφορων ενδιαφερομένων, συμπεριλαμβανομένων διδασκόντων, εκπαιδευτών, εκπαιδευτικών αρχών, Υπουργείων Παιδείας και Εργασίας, μαθητών, απασχολούμενων, συνδικαλιστικών ενώσεων και φορέων του ιδιωτικού τομέα.

[22] http://europa.eu.int/comm/education/ policies/2010/et_2010_en.html.

Δράση 7: Καθιέρωση, έως το τέλος του 2005, χρονοδιαγράμματος και χάρτη πορείας δραστηριοτήτων για την υποστήριξη στενότερης συνεργασίας μεταξύ των ενδιαφερόμενων στην εκπαίδευση, την κατάρτιση, την έρευνα, τη βιομηχανία και το δημόσιο τομέα, για περαιτέρω εγκατάσταση υπηρεσιών διά βίου μάθησης που βασίζονται στην ηλ-μάθηση. Με την εν λόγω δράση θα εγκατασταθούν δραστηριότητες για την ενίσχυση της συνεργασίας μεταξύ των διάφορων ομάδων ενδιαφερομένων και θα καθοριστούν στόχοι για την περαιτέρω εγκατάσταση διά βίου ηλ-μάθησης. Προτείνεται η δρομολόγηση της δραστηριότητας αυτής μέσα από μια μεγάλη διάσκεψη που θα πραγματοποιηθεί κατά το πρώτο εξάμηνο του 2005.

4. Δημιουργία ασφαλούς και δυναμικού πλαισίου για το ηλ-επιχειρείν

Το πρόγραμμα δράσης eEurope υπήρξε δραστήριο για την εξασφάλιση κατάλληλου περιβάλλοντος για το ηλ-επιχειρείν, εστιάζοντας ιδιαίτερα στη διαλειτουργικότητα και την τυποποίηση, την άρση των νομικών εμποδίων για τη χρήση του ηλ-επιχειρείν και τη διευκόλυνση της αφομοίωσης του ηλ-επιχειρείν από μικρομεσαίες επιχειρήσεις (ΜΜΕ). Οι εν λόγω δραστηριότητες ενισχύονται περαιτέρω, με βάση την έως τώρα επιτευχθείσα πρόοδο. Με την εμφάνιση όμως νέων υπηρεσιών και εφαρμογών, η αντιμετώπιση της έλλειψης εμπιστοσύνης στη χρήση επιγραμμικών υπηρεσιών καθίσταται, διαρκώς περισσότερο, προαπαιτούμενο για την καινοτομία στο ηλ-επιχειρείν και την πλήρη εγκατάσταση ηλ-υπηρεσιών. Η προτεραιότητα σε θέματα ασφάλειας αναδεικνύεται επομένως σε πρωτεύον ζήτημα όσον αφορά το ηλ-επιχειρείν. πρόσφατο παράδειγμα είναι οι συστάσεις που περιλαμβάνονται στην ανακοίνωση για τις ανεπίκλητες εμπορικές επικοινωνίες/μηνύματα [23].

[23] Ανακοίνωση σχετικά με τις ανεπίκλητες εμπορικές επικοινωνίες/μηνύματα ή 'spam', COM(2004) 28.

Παρομοίως, οι προτάσεις της Επιτροπής σχετικά με οδηγία πλαίσιο για τις αθέμιτες εμπορικές πρακτικές [24], καθώς και ο κανονισμός για την επιβολή της συνεργασίας [25], στοχεύουν μεταξύ άλλων στην αύξηση της εμπιστοσύνης των καταναλωτών στην αγορά, παρέχοντας μεγαλύτερη διαφάνεια και αποτελεσματικότητα στη διασυνοριακή επιβολή κανόνων προστασίας των καταναλωτών.

[24] COM(2003) 356 τελικό.

[25] COM(2003) 443 τελικό.

Εκτός από τις δραστηριότητες αυτές, και συμβαδίζοντας με τα συμπεράσματα της ενδιάμεσης επανεξέτασης του σχεδίου δράσης eEurope, προτείνονται τρεις νέες δράσεις που αναμένεται ότι θα βελτιώσουν το περιβάλλον του ηλ-επιχειρείν. Η πρώτη αποβλέπει σε πλήρη εφαρμογή των μέτρων της οδηγίας για τις ηλ-υπογραφές. Η δεύτερη στοχεύει στην αύξηση της εμπιστοσύνης των καταναλωτών στο ηλ-επιχειρείν μέσω της εφαρμογής ασφαλών και αποτελεσματικών κινητών συστημάτων πληρωμών. Η τρίτη αφορά το θέμα της διαχείρισης ψηφιακών δικαιωμάτων, που έχει εντοπιστεί ως ένας από τους καθοριστικής σημασίας όρους για την ανάδειξη ανθηρών αγορών επιγραμμικού περιεχομένου.

Οι λοιπές δράσεις που προτείνονται στο παρόν κεφάλαιο εμπίπτουν στην κατηγορία της αύξησης της ευαισθητοποίησης και της ανταλλαγής ορθής πρακτικής. Η ευρύτερη υιοθέτηση του ηλ-επιχειρείν έχει να αντιμετωπίσει τις ίδιες προκλήσεις όπως και οι επιγραμμικές δημόσιες υπηρεσίες, προβλήματα διαλειτουργικότητας, έλλειψη κοινών προτύπων και ανάγκη αποτελεσματικότερης ανταλλαγής εμπειριών. Η πρόοδος στο πεδίο αυτό παραμένει αργή εξαιτίας του μεγάλου αριθμού των εμπλεκόμενων φορέων και του σύνθετου χαρακτήρα των επίμαχων ζητημάτων. Η Επιτροπή προτείνει να υποστηριχθεί η εν λόγω διαδικασία παρέχοντας πλατφόρμες συνάντησης των κυρίων συντελεστών και συμφωνίας τους σε στόχους και ορόσημα για την επίτευξη προόδου.

4.1. ηλ-υπογραφές

Το σύνολο των κρατών μελών έχει πλέον εφαρμόσει τις γενικές αρχές της οδηγίας για τις ηλ-υπογραφές. Παραμένει, ωστόσο, σειρά θεμάτων σχετικά με τις νομικές και αγοραίες πτυχές της εφαρμογής της οδηγίας. Πρώτον, δεν υφίσταται επί του παρόντος ζήτηση στην αγορά για πιστοποιητικά προσόντων και συναφείς υπηρεσίες. Δεύτερον, η οδηγία απαιτεί μεγαλύτερο βαθμό διαλειτουργικότητας ηλ-υπογραφών, απαραίτητο για την επίτευξη της ευρύτερης χρήσης ηλεκτρονικών υπογραφών και συναφών υπηρεσιών.

Δράση 8: Η Επιτροπή θα υποβάλει έκθεση όπου θα αναλύονται η λειτουργία και τα αποτελέσματα της οδηγίας για τις ηλ-υπογραφές, με σκοπό περαιτέρω προώθησης των ηλ-υπογραφών. Οι διαδικασίες προώθησης δεν θα εστιάζουν μόνο στις ηλ-υπογραφές που βασίζονται σε πιστοποιητικά προσόντων, αλλά θα λαμβάνουν υπόψη και άλλες εφαρμογές καθώς και νέες τεχνολογικές εξελίξεις, όπως οι τεχνολογίες κινητών επικοινωνιών.

4.2. ηλ-πληρωμές: μοντέλο για πληρωμές μέσω κινητών επικοινωνιών (κινητές πληρωμές)

Η εμπιστοσύνη στις επιγραμμικές παραγγελίες και πληρωμές είναι ουσιαστικής σημασίας για την τόνωση του ηλ-επιχειρείν και του κινητού εμπορίου [26]. Όπως σημειώνεται στην ενδιάμεση επανεξέταση, απαιτείται η καταβολή ιδιαίτερων προσπαθειών για την καθιέρωση αποτελεσματικών διαδικασιών για μικροπληρωμές και για την αντιμετώπιση θεμάτων πολιτικής που αναφέρονται στις κινητές πληρωμές.

[26] Το κινητό εμπόριο και πληρωμές αναφέρονται σε εμπόριο και πληρωμές μέσω δικτύου κινητών επικοινωνιών.

Η δράση αυτή εστιάζει σε υπηρεσίες πληρωμών για κινητά τηλέφωνα και συσκευές κινητών επικοινωνιών. Οι κινητές πληρωμές διαθέτουν το δυναμικό να καταστούν σημαντικό τμήμα της αγοράς λιανικών πληρωμών, κατά συνέπεια συμβάλλουν στην αποτελεσματικότητα του ευρωπαϊκού ενιαίου χώρου πληρωμών. Αποτελούν επίσης προαπαιτούμενο για την ανάπτυξη επιτυχημένης αγοράς για προηγμένες κινητές υπηρεσίες στην Ευρωπαϊκή Ένωση.

Ωστόσο, παρά τις υψηλές προσδοκίες, κανένα σύστημα κινητών πληρωμών δεν έχει μέχρι στιγμής εξασφαλίσει σημαντική αποδοχή στην αγορά. Στο πλαίσιο αυτό υφίσταται αυξανόμενη δυσχέρεια για κάθε μεμονωμένη πρωτοβουλία να επιτύχει την κρίσιμη μάζα και να παραμείνει βιώσιμη μακροπρόθεσμα. Τούτο έχει ως αποτέλεσμα τον κατακερματισμό προσπαθειών και καθυστερήσεις στην εμφάνιση του κινητού εμπορίου (σημαντικού επιμέρους τμήματος του ηλ-επιχειρείν).

Δράση 9: Έως το τέλος του 2005, οι κύριοι ενδιαφερόμενοι θα υιοθετήσουν ένα μοντέλο για κινητές πληρωμές. Στόχος του μοντέλου είναι να καθορίσει προτεραιότητες και να προσδιορίσει ένα πραγματιστικό χρονοδιάγραμμα και χάρτη πορείας για διαλειτουργικές κινητές πληρωμές, λαμβάνοντας κατά το δυνατόν υπόψη υφιστάμενες πρωτοβουλίες, ιδίως εργασίες τυποποίησης που έχουν διεξαχθεί στο πεδίο από ευρωπαϊκούς οργανισμούς τυποποίησης. Για να είναι αποτελεσματικό, θα πρέπει το μοντέλο να υποστηρίζεται από κρίσιμη μάζα συντελεστών της αγοράς, τόσο στον χρηματοοικονομικό όσο και στον τηλεπικοινωνιακό τομέα. Επιπλέον, θα πρέπει να εξασφαλίζει την υποστήριξη των σχετικών δημόσιων αρχών.

4.3. Διαχείριση ψηφιακών δικαιωμάτων

Ένα από τα κύρια πλεονεκτήματα της ευρυζωνικής τεχνολογίας είναι το δυναμικό της να προσφέρει στον τελικό χρήστη έναν συνεχή και αδιάκοπο ιστό ακουστικών, οπτικών και υπηρεσιών δεδομένων. Ωστόσο, το μέλλον της διανομής περιεχομένου μέσω ευρυζωνικών δικτύων και κινητών εφαρμογών εξαρτάται σε μεγάλο βαθμό από τους όρους υπό τους οποίους το πλούσιο αυτό περιεχόμενο μέσων μπορεί να δημιουργηθεί, να διανεμηθεί και να πωληθεί στους τελικούς χρήστες.

Η εμφάνιση των ευρυζωνικών δικτύων και η χωρητικότητά τους για μετάδοση μεγάλου όγκου πολυμεσικού περιεχομένου με υψηλή ταχύτητα υπογραμμίζει τη σημασία που έχει η εξασφάλιση διαθέσιμου ψηφιακού περιεχόμενου υπό τους κατάλληλους όρους, που ανταποκρίνονται στα συμφέροντα όλων των ενδιαφερομένων. Στο πλαίσιο αυτό οι τεχνολογίες διαχείρισης ψηφιακών δικαιωμάτων (DRM) διαθέτουν τη δυνατότητα να παράσχουν τα ενδεδειγμένα κίνητρα για την ανάπτυξη, ιδίως ασφαλές περιβάλλον για την εξασφάλιση της αμοιβής των κατόχων των δικαιωμάτων, πληρωμών για ηλε-περιεχόμενο καθώς και αποτροπή παράνομης αντιγραφής. Τούτο θα ενθάρρυνε τους παραγωγούς περιεχομένου να διαθέσουν το περιεχόμενό τους και θα παρακινούσε συνεπώς τους χρήστες να υιοθετήσουν την ευρυζωνική τεχνολογία.

Η διάθεσιμότητα συστημάτων και υπηρεσιών DRM αποτελεί καίρια συνιστώσα στη διανομή ηλ-περιεχομένου. Μέτρα τεχνολογικής προστασίας και συστήματα DRM διατίθενται στην αγορά, ενώ δοκιμάζονται επιχειρηματικά μοντέλα με διάφορους βαθμούς επιτυχίας στην αγορά ιδίως για την επιγραμμική διανομή μουσικής ή κινηματογραφικών ταινιών. Το νομικό πλαίσιο για τα μέτρα τεχνολογικής προστασίας και την DRM παρέχεται από την οδηγία για τα δικαιώματα δημιουργού (2001/29/EΚ).

Η κατάσταση δεν μπορεί, ωστόσο, να χαρακτηριστεί ικανοποιητική. Οι εξελίξεις στην αγορά καθυστερούν λόγω έλλειψης συναίνεσης μεταξύ των ενδιαφερομένων σχετικά με την εφαρμογή DRM σε σχέση με παράγοντες όπως η διαλειτουργικότητα και η τυποποίηση, οι επιφυλάξεις των καταναλωτών όσον αφορά την προστασία της ιδιωτικής ζωής, η ισορροπία μεταξύ αμοιβής για ιδιωτική χρήση και εφαρμογής μέτρων τεχνολογικής προστασίας ή DRM, ο αντίκτυπος από τη χρήση DRM σε εξαιρέσεις του δικαιώματος δημιουργού καθώς και η αποτελεσματικότητα των DRM στον έλεγχο της πειρατείας.

Αποβλέποντας στη διευκόλυνση ομαλής εισαγωγής συστημάτων DRM, ένας διάλογος με φάσμα ενδιαφερομένων που εκπροσωπούν την αξιακή αλυσίδα θα μπορούσε να συμβάλει ώστε να υπάρξουν κατευθύνσεις για την περαιτέρω πρόοδο. Σε συνεργασία με τις σχετικές υπηρεσίες της Επιτροπής συγκροτήθηκε ομάδα υψηλού επιπέδου για τη διαχείριση ψηφιακών δικαιωμάτων.

Δράση 10: Κατά τη διάρκεια του 2004 η ομάδα υψηλού επιπέδου για τη διαχείριση ψηφιακών δικαιωμάτων θα παράσχει εποπτεία των τεχνολογικών, οικονομικών και νομικών προκλήσεων για την DRM καθώς και συστάσεις στρατηγικού χαρακτήρα, ώστε τον διάλογο να ακολουθήσει η πράξη.

4.4. Προς ευρύτερη υιοθέτηση του ηλ-επιχειρείν

Στο σχέδιο δράσης eEurope 2005 είχε οριστεί ο στόχος ότι, έως το τέλος του 2003, θα υπήρχαν διαλειτουργικές λύσεις του ιδιωτικού τομέα για ηλεκτρονικές συναλλαγές, ασφάλεια, υπογραφές, αγορές και πληρωμές. Παρά τις σημαντικές προσπάθειες που καταβλήθηκαν, ο στόχος αυτός δεν έχει ακόμα επιτευχθεί [27]. Επιπλέον, στην ανακοίνωση για την ενδιάμεση επανεξέταση σημειώνεται ότι η ανεπαρκής διαλειτουργικότητα παραμένει ένα από τα κύρια εμπόδια για την υιοθέτηση των νέων επιχειρηματικών μοντέλων που θα μπορούσαν να βελτιώσουν την παραγωγικότητα και την ανταγωνιστικότητα. Για το σκοπό αυτό βρίσκονται σε εξέλιξη ενέργειες περαιτέρω δραστηριοποίησης. Ιδίως το σχέδιο δράσης για την τυποποίηση eEurope υποστηρίζει τη δημιουργία δυναμικού περιβάλλοντος ηλ-επιχειρείν, το οποίο θα στηριχθεί σε εισροές από το ολοκληρωμένο έργο του 6ου προγράμματος πλαισίου έρευνας και ανάπτυξης και από ένα κέντρο επιχειρηματικής διαλειτουργικότητας. Κατά τη διάρκεια του 2004 προγραμματίζεται επίσης η διοργάνωση διάσκεψης για τη διαλειτουργικότητα.

[27] Βλέπε, π.χ., την έκθεση της ομάδας του CEN-ISSS για τα πρότυπα στο ηλ-επιχειρείν, που δημοσιεύθηκε τον Ιούλιο του 2003, http://www.cenorm.be/cenorm/ businessdomains/businessdomains/informationsociety standardizationsystem/ebusiness+and+ecommerce/ebusiness+focus+group/reportfinal.pdf

Δράση 11: Δημιουργία των κατάλληλων συνθηκών ώστε, έως το τέλος του 2005, να τεθεί σε επιχειρησιακή λειτουργία το κέντρο επιχειρηματικής διαλειτουργικότητας. Η ανεπαρκής διαλειτουργικότητα των επιχειρηματικών εφαρμογών συνεχίζει να περιορίζει την υιοθέτηση και αφομοίωση νέων μορφών συνεργασίας, όπου γίνεται κοινή χρήση επιχειρηματικών διαδικασιών, πόρων, δεξιοτήτων και, τελικά, γνώσεων. Πολύ συχνά, αντί της έλλειψης προτύπων, η διαλειτουργικότητα παρεμποδίζεται από την πολύμορφη διάδοσή τους. Στο πλαίσιο αυτό δρομολογήθηκε ένα νέο ολοκληρωμένο έργο, στην προτεραιότητα ΤΚΠ του 6ου προγράμματος πλαισίου, ως συμβολή στην υποστήριξη της διαλειτουργικότητας των επιχειρήσεων. Τα αποτελέσματα θα διαδοθούν μέσω ενός 'κέντρου διαλειτουργικότητας επιχειρήσεων', το οποίο θα τεθεί σε επιχειρησιακή λειτουργία μόλις εγκριθεί το επιχειρηματικό του σχέδιο από τις υπηρεσίες της Επιτροπής, τον Απρίλιο του 2005. Όλοι οι ενδιαφερόμενοι, συμπεριλαμβανομένου του ιδιωτικού τομέα και των κρατών μελών θα προσκληθούν να διαδραματίσουν ενεργό ρόλο στις εργασίες του εν λόγω νέου κέντρου ώστε να προαχθεί ένα κοινό βήμα συζητήσεων για θέματα διαλειτουργικότητας.

Προτείνεται επίσης η αύξηση της συνάρθρωσης μεταξύ ηλ-επιχειρείν, καινοτομίας και πολιτικών και πρωτοβουλιών επιχειρηματικότητας με τη στήριξη σε υφιστάμενα και επιτυχή φόρουμ, όπως το ευρωπαϊκό δίκτυο υποστήριξης του ηλ-επιχειρείν (eBSN). Ταυτόχρονα, παρέχεται στις ΜΜΕ αρωγή από ειδικευμένους συμβούλους για τον καθορισμό στρατηγικών ηλ-επιχειρείν με σκοπό τη βελτιστοποίηση της χρήσης των ΤΠΕ, την προσαρμογή επιχειρηματικών διαδικασιών και την υλοποίηση των απαραίτητων οργανωτικών αλλαγών. Με τη σύγκλιση των παραπάνω θα βελτιωθεί η δυνατότητα υποστήριξης αποτελεσματικότερων ανταλλαγών βέλτιστης πρακτικής και ευρύτερη αναγνώριση του τρόπου με τον οποίο οι ΤΠΕ μπορεί να βελτιώσουν τις επιχειρηματικές επιδόσεις των ΜΜΕ.

Δράση 12: Έως το τέλος του 2005, καθιέρωση βάσης δεδομένων με περιπτώσεις βέλτιστης πρακτικής ΜΜΕ όσον αφορά το ηλ-επιχειρείν. Ένα πρώτο βήμα στη διαδικασία αυτή θα είναι η διοργάνωση διάσκεψης για 'το ηλ-επιχειρείν, την καινοτομία και την επιχειρηματικότητα', όπου θα εξετασθεί ο αντίκτυπος πολιτικών σε περιφερειακό, εθνικό ή ευρωπαϊκό επίπεδο όσον αφορά το ηλ-επιχειρείν. Εξάλλου, θα τροφοδοτηθούν σε βάση δεδομένων μελέτες περιπτώσεων ΜΜΕ που αντιπροσωπεύουν βέλτιστη πρακτική στη χρήση ηλ-επιχειρείν ή που εισάγουν καινοτόμους τρόπους διεξαγωγής συναλλαγών ή σχεδιασμού καινοτόμων προϊόντων. Η εν λόγω συλλογή βέλτιστης πρακτικής ΜΜΕ θα διαδοθεί μέσω υφιστάμενων διαύλων, όπως το ευρωπαϊκό δίκτυο υποστήριξης του ηλ-επιχειρείν. Επίσης, κατά τη διάρκεια του 2004 θα διερευνηθεί το δυναμικό δημιουργίας δικτύου κέντρων αριστείας ΤΚΠ αξιοποιώντας την εμπειρογνωμοσύνη και τους πόρους των ΜΜΕ, των αναπτυξιακών φορέων τεχνολογίας, καθώς και πανεπιστημιακών και ερευνητικών οργανισμών, με σκοπό τον προσδιορισμό των παραγόντων επιτυχίας για την αποδοτική διάδοση και χρήση ΤΚΠ και ηλ-επιχειρείν στις ευρωπαϊκές ΜΜΕ. Κατά περίπτωση θα αναπτυχθούν δεσμοί με φόρουμ όπως το eBSΝ.

5. Δράση στο πεδίο της ηλ-ένταξης

Η ισχύς της νέας τεχνολογίας συνίσταται στο ότι προσφέρει εντυπωσιακούς νέους τρόπους για ενίσχυση της κοινωνικής ένταξης. Οι ΤΚΠ θα διευκολύνουν την ανάπτυξη διαρκώς περισσότερο προσιτών μαζικών προϊόντων και υπηρεσιών, όπως των υποβοηθητικών τεχνολογιών, για αδιάλειπτη διεπαφή με ευρύ φάσμα άλλων διατάξεων. Υπηρεσίες που διανέμονται μέσω του Παγκόσμιου Ιστού διευκολύνουν επίσης την πρόσβαση σε συγκεκριμένες υπηρεσίες οποτεδήποτε και οπουδήποτε, βελτιώνοντας την προσβασιμότητα για άτομα περιορισμένης κινητικότητας.

Οι ευρωπαϊκές προσπάθειες στην έρευνα και την τεχνολογική ανάπτυξη συμβάλλουν στο επίπεδο ανάπτυξης της τεχνολογίας. Στο έκτο πρόγραμμα πλαίσιο για την έρευνα υπάρχει ειδικό πεδίο που εστιάζει στην ηλ-ένταξη, στο πλαίσιο του τμήματος του προγράμματος που είναι αφιερωμένο στην κοινωνία της πληροφορίας. Σκοπός είναι η προαγωγή της ηλ-ένταξης ως βασικού δομικού στοιχείου της κοινωνίας της πληροφορίας. Επιδιώκεται η χρήση τεχνικών λύσεων που θα εξασφαλίσουν το όραμά μας για μια κοινωνία βασισμένη σε ισότιμη πρόσβαση και συμμετοχή για όλους στην Ευρώπη. Οι δημόσιες αρχές ενδέχεται να χρειαστεί να διαδραματίσουν ενεργό ρόλο, εξασφαλίζοντας ότι οι δυνατότητες που παρέχουν οι τεχνολογίες αυτές θα αξιοποιούνται χωρίς αποκλεισμούς και δεν θα δημιουργούν νέους φραγμούς.

Κατά τη διαβούλευση γύρω από την ενδιάμεση επανεξέταση προέκυψε προβληματισμός σχετικά με την ηλ-ένταξη και θέματα του ψηφιακού χάσματος σημειώθηκε συναίνεση όσον αφορά την ανάγκη ανάληψης περαιτέρω δράσης, ιδίως υπό το πρίσμα της διεύρυνσης και του αυξημένου κοινωνικοοικονομικού αντίκτυπου των ΤΠΕ. Οι απαιτούμενες δράσεις εντάσσονται σε δύο τύπους. Πρώτον, εντοπίστηκε ανάγκη για καλύτερα και περιεκτικότερα δεδομένα και αναλύσεις για αξιολόγηση της έκτασης των περιφερειακών και κοινωνικών ανισοτήτων όσον αφορά τη διάδοση των ΤΠΕ και τους λόγους περιορισμένης αφομοίωσής τους σε ορισμένες ομάδες, όπως στις γυναίκες. Δεύτερον, θα πρέπει να ενισχυθούν και να αναπτυχθούν εκ νέου συγκεκριμένες πρακτικές δράσεις για την αντιμετώπιση θεμάτων ηλ-ένταξης, π.χ.:

* κατευθυντήριες γραμμές για πολυπλατφορμικές μεθόδους αύξησης της πρόσβασης και διεύρυνσης της χρήσης ηλ-υπηρεσιών, π.χ. μέσω ψηφιακής τηλεόρασης, κινητών πλατφορμών ή ασύρματων δικτύων περιοχής.

* στόχοι εφαρμογής για ευρωπαϊκά πρότυπα ηλε-προσβασιμότητας και χρηστικότητας (π.χ. δημόσιες αγορές, κατευθυντήριες γραμμές για την πρωτοβουλία προσβασιμότητας στον Παγκόσμιο Ιστό (WAI), σχεδιασμός για όλους και σήμανση) καθώς και περαιτέρω έρευνα στο εν λόγω πεδίο.

* περαιτέρω ανάπτυξη δημόσιων σημείων πρόσβασης στο Ίντερνετ.

* δράσεις ευαισθητοποίησης και ψηφιακού αλφαβητισμού με ευαισθησία σε θέματα ισότητας των φύλων, ιδίως μεταξύ των ομάδων που διατρέχουν κινδύνους κοινωνικού αποκλεισμού και που έχουν ειδικές ανάγκες (όπως ανάπηροι και ηλικιωμένοι, άτομα χαμηλού εκπαιδευτικού και εισοδηματικού επιπέδου, μετανάστες κλπ.), καθώς και παροχή κατάλληλου περιεχομένου και υπηρεσιών.

Δράση 13: Έως τα μέσα του 2005, οι προτεραιότητες της ηλ-ένταξης θα πρέπει να υποβληθούν σε επανεκτίμηση βάσει ενδελεχούς ανάλυσης του ιστορικού, για τον καθορισμό σειράς συγκεκριμένων και εφικτών στόχων. Ο προβληματισμός αυτός θα εξυπηρετήσει άλλες πρωτοβουλίες σε κοινοτικό επίπεδο που είναι συναφείς με την ηλ-ένταξη, ιδίως στα πεδία της κοινωνικής ένταξης, της απασχόλησης, της εκπαίδευσης και κατάρτισης ή της έρευνας και ανάπτυξης. Θα πρέπει να αναπτυχθούν συνεκτικότερες στρατηγικές και ολοκληρωμένες προσεγγίσεις, εξασφαλίζοντας ότι οι πολιτικές όσον αφορά την ηλ-ένταξη και την ηλε-προσβασιμότητα ενισχύουν και ενισχύονται από άλλες πολιτικές προαγωγής της κοινωνικής ένταξης, ιδίως στο πλαίσιο της ανάπτυξης εθνικών σχεδίων δράσης για την προαγωγή της κοινωνικής ένταξης. Τέλος, λαμβάνοντας υπόψη την αυξανόμενη διείσδυση των ΤΠΕ, μεγαλύτερος βαθμός ηλ-ένταξης θα συμβάλει στους στόχους συνοχής και ανάπτυξης που ορίζει η στρατηγική της Λισαβόνας. Το 2004 θα πραγματοποιηθούν προκαταρκτικά βήματα. Η Επιτροπή θα αναλύσει την κατάσταση και θα παρέχει κατευθύνσεις πολιτικής, ιδίως μέσω της συμβουλευτικής ομάδας eEurope και της ομάδας υψηλού επιπέδου για την απασχόληση και την κοινωνική διάσταση της κοινωνίας της πληροφορίας [28].

[28] http://europa.eu.int/comm/ employment_social/knowledge_society/esdis_en.htm

6. Συγκριτική αξιολόγηση eEurope

Ένας από τους βασικούς στόχους της παρούσας επικαιροποίησης είναι η βελτιωμένη εφαρμογή του σχεδίου δράσης eEurope. Η συγκριτική αξιολόγηση έχει καίρια σημασία για την εφαρμογή του σχεδίου δράσης. Βρίσκεται στη βάση της ανοιχτής μεθόδου συντονισμού που χρησιμοποιεί το eEurope. Η βελτιωμένη διάθεση και σημασία των δεικτών συγκριτικής αξιολόγησης αναμένεται ότι θα αυξήσει την προστιθέμενη αξία του σχεδίου δράσης.

Έχει αναγνωρισθεί ότι η αναθεώρηση του eEurope δεν θα πρέπει να επιφέρει στατιστική επιβάρυνση για τα κράτη μέλη και τις κυβερνήσεις. Στην ενδιάμεση επανεξέταση τονίστηκε, ωστόσο, εμφατικά η ανάγκη να εξετασθεί ο βαθμός στον οποίο οι δράσεις που προωθούνται στο πλαίσιο του eEurope αποφέρουν οφέλη. Για το σκοπό αυτό πρέπει να δοθεί περισσότερη σημασία στην ανάλυση του αντίκτυπου. Θεμελιώδη σημασία έχει, επιπλέον, η καλύτερη προβολή και ορατότητα των μετρήσεων. Το αναθεωρημένο σχέδιο δράσης θα εστιάζει έτσι στην ανάδειξη της συγκριτικής αξιολόγησης μέσω τριών κυρίων θεμάτων:

Πρώτον, οι μετρήσεις μέσω δεικτών θα πρέπει να είναι περισσότερο ορατές και εύχρηστες. Έως τώρα τα δεδομένα διαδίδονταν μέσω του δικτυακού τόπου eEurope και αναλύονταν ετησίως σε έκθεση συγκριτικής αξιολόγησης της Επιτροπής. Για να αυξηθεί η προβολή και ο αντίκτυπος του σχεδίου δράσης eEurope, η Επιτροπή θα καθιερώσει νέο πεδίο σχετικά με δείκτες συγκριτικής αξιολόγησης eEurope, στη βάση δεδομένων που δημοσιεύει η Eurostat, με δωρεάν δικτυακή πρόσβαση, πρόκειται δε να προχωρήσει σε εις βάθος αναθεώρηση της επιγραμμικής παρουσίασης του eEurope ώστε να συνδυάζονται ευρύτερες πηγές δεδομένων με αναλυτικό ιστορικό.

Δεύτερον, απαιτούνται περισσότερες αναλύσεις του αντίκτυπου. Η λεπτομερής ανάλυση δεδομένων συγκριτικής αξιολόγησης θα συνεχίσει να παρουσιάζεται πριν από το Ευρωπαϊκό Συμβούλιο, τα δεδομένα όμως αυτά θα πρέπει να συμπληρώνονται με αναλύσεις του αντίκτυπου των μέτρων που έχουν ληφθεί από το eEurope, ιδίως στο πλαίσιο της συμβολής του για την επίτευξη των στόχων της Λισαβόνας. Ένα απλό παράδειγμα είναι η παροχή συγκρίσιμων δεδομένων για τρίτες χώρες. Άλλο παράδειγμα είναι η παρακολούθηση των αποτελεσμάτων των δράσεων eEurope ως προς τη συμβολή τους στην ανάπτυξη, τη δημιουργία απασχόλησης, την αποτελεσματικότητα των υπηρεσιών, τη συνοχή και την αειφορία.

Τρίτον, θα πρέπει να αυξηθεί η πολιτική σημασία της συγκριτικής αξιολόγησης, μέσω καλύτερης εξισορρόπησης της επικαιρότητας και της αξιοπιστίας των δεδομένων. Στο ψήφισμα του Συμβουλίου για το σχέδιο δράσης eEurope ορίζεται ότι οι περισσότεροι δείκτες συγκριτικής αξιολόγησης θα πρέπει να προκύψουν από έρευνες που πραγματοποιούν οι εθνικές στατιστικές υπηρεσίες, με συντονισμό της Eurostat. Το πλεονέκτημα του τρόπου αυτού είναι ότι προκύπτουν στατιστικά στοιχεία υψηλής ποιότητας. Δεν κατέστη δυνατό να υπάρξουν και για τα 15 κράτη μέλη δεδομένα για το πρώτο τρίμηνο του 2003, πριν από το εαρινό Ευρωπαϊκό Συμβούλιο του 2004, ωστόσο, με νέο κανονισμό σχετικά με τα κοινοτικά στατιστικά στοιχεία για την κοινωνία της πληροφορίας θα εξασφαλιστεί έγκαιρη ετήσια αξιολόγηση της πλειονότητας των δεικτών συγκριτικής αξιολόγησης στην ΕΕ των 25. Θα πρέπει να αναζητηθούν τρόποι συμπλήρωσης των εθνικών στατιστικών ερευνών με ευέλικτο σύστημα απαντήσεων ώστε να παρέχονται επικαιροποιημένες κατευθύνσεις στους υπεύθυνους για τη χάραξη πολιτικής.

Δράση 14: Η υλοποίηση του 'eEurope Online' - ολοκληρωμένη πλατφόρμα ιστού για το σχέδιο δράσης eEurope, υποστηριζόμενη από ευέλικτο μηχανισμό συλλογής και αναφοράς δεδομένων. Η δράση έχει δύο συνιστώσες:

* Ολοκληρωμένη υπηρεσία πληροφοριών στον Παγκόσμιο Ιστό για το eEurope: σε πρώτη φάση, έως το τέλος του 2004, θα αναμορφωθεί ο δικτυακός τόπος με παρουσίαση όλων των δεδομένων συγκριτικής αξιολόγησης και των δεσμών σε άλλες συναφείς πηγές, όπως τη βάση δεδομένων NewCronos Eurostat. Η δεύτερη φάση θα ολοκληρωθεί στα μέσα του 2005 και θα παρέχεται ανάλυση επίσημων στατιστικών.

* Ευέλικτος μηχανισμός συλλογής και αναφοράς δεδομένων: το πρόγραμμα Modinis θα χρησιμοποιηθεί για συμπλήρωση των ερευνών των εθνικών στατιστικών υπηρεσιών μέσω στοχοθετημένων δράσεων συλλογής δεδομένων σε περιοχές όπου δεν υφίστανται επίσημα στατιστικά στοιχεία. Οι προτάσεις της Επιτροπής θα υποβληθούν στην πορεία του 2004, έπειτα από διαβούλευση με τα κράτη μέλη.

7. Η Συμβολή των ΤΠΕ στη Στρατηγική της Λισαβόνας

Η πρωτοβουλία eEurope δρομολογήθηκε σε υποστήριξη της στρατηγικής της Λισαβόνας. Όταν το τρέχον σχέδιο δράσης eEurope εισέλθει στο τελευταίο έτος του, το 2005, θα πραγματοποιηθεί επίσης ενδιάμεση επανεξέταση της στρατηγικής της Λισαβόνας. Για το σκοπό αυτό είναι ενδεδειγμένο να δρομολογηθεί τώρα λεπτομερής ανάλυση του ρόλου των ΤΠΕ για την επίτευξη των στόχων της Λισαβόνας. Τα αυξανόμενα στοιχεία που τεκμηριώνουν ότι οι ΤΠΕ είναι ουσιώδεις για την αύξηση της παραγωγικότητας και της κοινωνικής ένταξης αποδεικνύουν και υπογραμμίζουν τη σημασία των δράσεων προσομοίωσης ΤΠΕ, όπως το eEurope. Πρέπει, ωστόσο, να εξετασθεί κατά πόσον τα ειδικά μέσα και οι στόχοι που χρησιμοποιούνται στο πλαίσιο του eEurope είναι τα κατάλληλα ή εάν θα μπορούσε να επιτευχθεί μεγαλύτερος αντίκτυπος μέσω μιας νέας συστοιχίας εργαλείων πολιτικής. Σημειώνεται ταυτόχρονα ότι, σε όλη τη διάρκεια της ζωής του, το σχέδιο δράσης eEurope τόνισε τη συνδετικότητα, την ετοιμότητα αποδοχής των ΤΠΕ και, πλέον πρόσφατα, τη διανομή υπηρεσιών. Στην ανακοίνωση για την ενδιάμεση επανεξέταση επισημάνθηκε ότι το ενδιαφέρον πρέπει τώρα να στραφεί στην παροχή λύσεων. Τούτο συνεπάγεται μεταστροφή, από την προσφορά στη ζήτηση και από την αξιολόγηση των μέτρων στην αξιολόγηση του αντίκτυπού τους.

Η στρατηγική της Λισαβόνας βασίζεται, επιπλέον, στην αρχή μιας δέσμης στόχων πολιτικής που ισορροπεί στο οικονομικό, κοινωνικό και περιβαλλοντικό πεδίο. Οι ΤΠΕ έχουν μείζονα ρόλο σε καθένα από τα πεδία αυτά. Ο καιρός έχει πλέον ωριμάσει για να εξετασθεί εάν η ενδεχόμενη συνέχεια στο σχέδιο δράσης θα πρέπει να προσαρμοσθεί ώστε να μπορεί να δεχθεί μεγαλύτερη δέσμευση σε θέματα κοινωνικής και περιβαλλοντικής αειφορίας, καθώς και η ανάπτυξη είναι κεντρικής σημασίας για την επίτευξη των λοιπών στόχων της Λισαβόνας. Θα επιδιωχθεί ακριβής ευθυγράμμιση με τις νέες δημοσιονομικές προοπτικές, όπου το διάδοχο σχήμα του eEurope θα βασισθεί, μεταξύ άλλων, σε στενότερη συνάρθρωση μεταξύ εγκατάστασης, έρευνας και πολιτικών ρύθμισης που προβλέπονται στις δημοσιονομικές προοπτικές.

Θα απαιτηθεί επίσης να εξετασθεί ο αντίκτυπος του eEurope στο διεθνές περιβάλλον. Πολυάριθμες συνδεδεμένες χώρες εκδήλωσαν ενδιαφέρον για την προσέγγιση της ΕΕ. Διάφορες χώρες χρησιμοποίησαν την πρωτοβουλία eEurope ως αναφορά για να αναπτύξουν τις δικές τους δράσεις. Καθιερώθηκαν διάλογοι αναφορικά με μέτρα πολιτικής και ρυθμίσεις μεταξύ της Ευρωπαϊκής Ένωσης και των εταίρων της, φυσική απόρροια των οποίων είναι η υλοποίηση προγραμμάτων συνεργασίας [29]. Είναι η περίπτωση των συνδεδεμένων χωρών στην Ασία [30], τη Λατινική Αμερική [31] και τη Μεσόγειο [32]. Επιπλέον, τα βασικά πεδία και θέματα του πεδίου δράσης eEurope 2005 σε μεγάλο βαθμό αντιστοιχούν στα προγράμματα που προσδιορίστηκαν για την πρόοδο της παγκόσμιας κοινωνίας της πληροφορίας, ιδίως στο πλαίσιο της Παγκόσμιας Διάσκεψης του ΟΗΕ για την κοινωνία της πληροφορίας (WSIS), η πρώτη σύνοδος της οποίας πραγματοποιήθηκε στη Γενεύη το Δεκέμβριο του 2003.

[29] Π.χ., ορισμένες χώρες που πρόκειται να προσχωρήσουν στην ΕΕ υιοθέτησαν ένα σχέδιο δράσης eEurope+, εμπνεόμενο από το eEurope, ενώ οι βόρειες ευρωπαϊκές χώρες ανέπτυξαν ανάλογη στρατηγική. Επίσης, οικονομίες της Νοτιανατολικής Ασίας και αναδυόμενες οικονομικά χώρες όπως η Βραζιλία, το Μεξικό και το Μαρόκο θέσπισαν "ηλε-στρατηγικές".

[30] Η ASIA IT&C συνεργάζεται από το 1999 με αναπτυσσόμενες χώρες της Ασίας, υποστηρίζοντας έργα σε πεδία όπως η γεωργία, η διδασκαλία, η υγεία, οι μεταφορές, ο τουρισμός και το ηλεκτρονικό εμπόριο.

[31] "@LIS" (Συμμαχία για την κοινωνία της πληροφορίας) δρομολογήθηκε το 2002 στη Σεβίλλη.

[32] "Νέα προσέγγιση στις τηλεπικοινωνιακές πολιτικές" (NATP) και ένα πρόγραμμα για την ανάπτυξη της κοινωνίας της πληροφορίας (EUMEDIS).

Δράση 15: Η Επιτροπή θα υποβάλει, πριν από το εαρινό Ευρωπαϊκό Συμβούλιο του 2005, στο πλαίσιο της συγκεφαλαιωτικής έκθεσης και των προσανατολισμών για την υποστήριξη των ΤΠΕ στη στρατηγική της Λισαβόνας, κατά τη δεύτερη φάση της έως το 2010. Η πρόταση της Επιτροπής θα έχει δύο βασικά στοιχεία. Πρώτον, κατά τη διάρκεια του δεύτερου εξαμήνου του 2004, θα δρομολογηθεί διαδικασία αξιολόγησης της συμβολής του eEurope στην επίτευξη της στρατηγικής της Λισαβόνας. Η αξιολόγηση θα βασίζεται σε ήδη υφιστάμενες περιπτώσεις αξιολόγησης και αποτίμησης αντίκτυπου ώστε να προκύψει συνολική αποτίμηση του αντίκτυπου του σχεδίου δράσης eEurope. Δεύτερον, με τη συνδρομή της συμβουλευτικής ομάδας eEurope, θα πραγματοποιηθεί διαδικασία προβληματισμού σχετικά με τις μελλοντικές δυνατότητες και επιλογές.

8. Συμπεράσματα

Η παρούσα ανακοίνωση περιλαμβάνει επικαιροποίηση του σχεδίου δράσης eEurope 2005. Στόχος είναι η αντιμετώπιση ορισμένων πεδίων που, κατά τη διαβούλευση για την ενδιάμεση επανεξέταση, προσδιορίστηκαν ως σημαντικά πεδία δράσης. Η ανακοίνωση μπορεί να θεωρηθεί ως προκαταρκτικό βήμα προς την κατεύθυνση καθιέρωσης ενός νέου κοινοτικού πλαισίου για την πολιτική στις τεχνολογίες πληροφοριών και επικοινωνιών στην Ευρώπη. Για το σκοπό αυτό τονίζεται ο διάλογος και η ανταλλαγή ορθής πρακτικής μεταξύ των ενδιαφερομένων ώστε να προκύψουν κατευθύνσεις προς την πρόοδο, αντί για τον προσδιορισμό ριζικά νέων στόχων. Τονίζεται επίσης η σημασία διεξαγωγής μιας φάσης επανεξέτασης και αξιολόγησης προτού προταθεί ή δρομολογηθεί ενδεχόμενο διάδοχο σχήμα στο eEurope. Είναι εν προκειμένω απαραίτητο να καταστεί σαφής ο ρόλος των ΤΠΕ για την επίτευξη των στόχων της Λισαβόνας, της ανάπτυξης, της συνοχής και της αειφορίας.

Η στρατηγική της Λισαβόνας αποτελεί ισχυρή πολιτική δέσμευση ώστε να εξασφαλισθεί ότι η Ευρωπαϊκή Ένωση θα έχει έως το 2010 καταστεί η πλέον ανταγωνιστική και δυναμική οικονομία της γνώσης. Εφόσον η Ευρωπαϊκή Ένωση επιθυμεί να διαδραματίσει ηγετικό ρόλο στην παγκόσμια κοινωνία της πληροφορίας, είναι απαραίτητη η πλήρης υλοποίηση και των τριών πυλώνων της στρατηγικής της Λισαβόνας στην πολιτική των ΤΠΕ. Πρόκειται για την ανάπτυξη και ανταγωνιστικότητα, τη συνοχή και την αειφορία. Εξασφαλίζεται έτσι ο προσανατολισμός για την εξέταση των νέων βημάτων μετά το 2005 καθώς και πέρα από το χρονικό πλαίσιο του τρέχοντος σχεδίου δράσης eEurope. Πρέπει να συνεκτιμηθούν νέες κατευθύνσεις πολιτικής, όπως η διασφάλιση των συμφερόντων πολιτών-χρηστών-καταναλωτών, η παροχή νέων εργαλείων βιομηχανικής πολιτικής και αυξημένος βαθμός ηλ-ένταξης.

Για να έχει, ωστόσο, νόημα αυτή η φάση ανασκόπησης και προετοιμασίας, είναι απαραίτητη η πλήρης υποστήριξη των κρατών μελών. Η Επιτροπή καλεί επομένως και τα 25 κράτη μέλη να επανεπιβεβαιώσουν τη δέσμευση που έχουν αναλάβει αναφορικά με το σχέδιο δράσης eEurope 2005 και τους τρέχοντες στόχους του. Ζητά επίσης από τα κράτη μέλη να αναλάβουν ενεργό ρόλο στην εξασφάλιση της επιτυχίας των νέων πρωτοβουλιών, ιδίως όσον αφορά την εγκατάσταση νέων υπηρεσιών για την ηλε-διακυβέρνηση, την ηλε-μάθηση και την ηλ-υγεία.